Klinik, firma kawalan keselamatan, antara lebih 120 syarikat tak bayar gaji minima RM1,500

Lebih 120 syarikat dan agensi pekerjaan didedah melanggar perintah bayaran gaji minimum RM1,500 sejak berkuat kuasa pada 1 Mei lalu.
Dalam satu senarai yang dikeluarkan oleh Jaringan Pekerja Kontrak Kerajaan (JPKK) bersama Parti Sosialis (PSM), didapati syarikat sekuriti dan kawalan keselamatan menjadi syarikat paling banyak gagal membayar gaji minimum.
Terdapat 127 syarikat disenaraikan termasuk poliklinik dan syarikat pembersihan.
"Itu semua syarikat kawalan keselamatan yang diberikan tender oleh pihak kementerian," kata seorang jurucakap PSM kepada MalaysiaNow selepas sidang media di Putrajaya.
Katanya, ramai pekerja syarikat keselamatan terjejas akibat pelanggaran arahan tersebut.
Ini memandangkan terdapat sekurang-kurangnya empat pekerja keselamatan di sebuah sekolah.
"Satu syarikat jaga satu sekolah.
"Rata-rata syarikat memberi alasan bahawa mereka kontraktor lama, pegang tender sebelum gaji minima diwartakan, jika pekerja mahu mendapatkan gaji minima RM1,500 kena tunggu kontraktor baru masuk."
Pelaksanaan gaji minimum RM1,500 sudah diwartakan pada 27 April lalu dan disiarkan di laman sesawang rasmi Pejabat Peguam Negara.
Mengikut dokumen berkenaan, kadar gaji minimum yang perlu dibayar kepada pekerja adalah sebanyak RM1,500 atau berdasarkan bilangan hari bekerja dalam seminggu.
Jika enam hari bekerja, pekerja itu harus dibayar RM57.69 sehari, RM69.23 sehari (lima hari bekerja) dan RM86.54 sehari (empat hari bekerja) dengan setiap jam bersamaan RM7.21.
Manakala, bagi seseorang pekerja yang tidak dibayar gaji pokok, tetapi dibayar gaji hanya berdasarkan upah ikut kerja, berat tan, tugasan, perjalanan atau komisen, kadar gaji bulanan yang kena dibayar hendaklah tidak kurang daripada RM1,500.
Bagaimanapun, kadar gaji minimum RM1,500 bagi majikan yang mengambil kurang daripada lima pekerja hanya akan berkuat kuasa mulai 1 Januari 2023.
Mengulas lanjut, jurucakap itu memberitahu terdapat satu pertemuan antara wakil kementerian dengan JPKK dan PSM selepas penyerahan senarai tersebut.
"Semuanya berjalan dengan lancar dan wakil pekerja juga sudah berjumpa dengan wakil kementerian untuk perbincangan dan cadangan," katanya.


Mangsa kenang pengalaman dahsyat kemalangan tren LRT bertembung

Tren Transit Aliran Ringan (LRT) Laluan Kelana Jaya yang terbabit dalam kemalangan dengan sebuah lagi tren berdekatan stesen LRT KLCC di sini awal malam tadi, dipercayai berhenti selama 15 minit dan bergerak semula selama beberapa saat sebelum berlanggar.Menceritakan kejadian mencemaskan itu, Afiq Luqman Mohd Baharudin, 27, berkata perlanggaran tersebut mengakibatkan para penumpang  terpelanting dan terjatuh.“Sewaktu kejadian, tren menghampiri  KLCC dan saya nak ke Ara Damansara.“Kemalangan  berlaku di laluan bawah tanah berhampiran KLCC dan impaknya sangat kuat, mengakibatkan ramai penumpang yang sedang duduk dan berdiri terpelanting,” katanya ketika dihubungi malam ini.Afiq Luqman berkata sebelum kejadian, tren berkenaan berhenti selama 15 minit sebelum  bergerak semula.“Tidak sampai 10 saat bergerak berlaku pelanggaran,” katanya, menambah kejadian itu menyebabkan dia mengalami kecederaan di kepala, kaki kiri dan dada.Menurutnya, tidak lama selepas kejadian, pasukan keselamatan tiba dan mengeluarkan kesemua  penumpang termasuk dirinya yang kemudian dibawa ke Hospital Kuala Lumpur untuk rawatan lanjut.Sementara itu, pemerhatian Bernama mendapati beberapa mangsa berkongsi detik cemas insiden berkenaan menerusi laman media sosial.Antaranya pengguna Twitter Lim Mahfudz yang berkongsi video dan gambar kemalangan yang dirakamnya sendiri.“Keseluruhan video ini saya rekod sendiri dan saya baik-baik saja, tidak mengalami sebarang kecederaan. Syukur kepada Tuhan kerana melindungi saya. Bagi saya, kejadian ini adalah satu tragedi dan satu mimpi ngeri yang benar-benar berlaku dalam hidup saya,” kongsi Lim Mahfudz.Katanya ada penumpang cedera akibat terkena serpihan cermin tingkap tren yang pecah dan ada yang terpelanting selepas tren itu berhenti secara mengejut.


Hospital Kota Marudu kini turut rawat Covid-19, kata Noor Hisham

Sebagai langkah kesiapsagaan menghadapi peningkatan kes Covid-19 di Sabah, Kementerian Kesihatan (KKM) memperuntukkan Hospital Kota Marudu sebagai satu lagi hospital untuk merawat jangkitan itu, kata Ketua Pengarah Kesihatan Dr Noor Hisham Abdullah.Katanya ini menjadikan keseluruhan tujuh hospital termasuk Hospital Queen Elizabeth, Hospital Wanita dan Kanak-kanak di Kota Kinabalu; Hospital Duchess of Kent di Sandakan; Hospital Tawau; Hospital Lahad Datu dan Hospital Keningau.Kesemua hospital ini dengan kapasiti keseluruhan 946 katil termasuk 66 untuk jagaan kritikal dan 170 alat bantuan pernafasan, diperuntuk merawat kes Covid-19 kategori 3 hingga 5, katanya menerusi hantaran Facebook beliau hari ini.Noor Hisham berkata KKM juga mengenal pasti enam lagi pusat kuarantin dan rawatan Covid-19 berisiko rendah (PKRC), menjadikan jumlah keseluruhan 16 buah dengan kapasiti 3,876 katil bagi merawat kes tidak bergejala atau bergejala ringan (kategori 1 dan 2) di negeri itu.Tambahan kemudahan ini menjadikan kapasiti katil bagi merawat pesakit Covid-19 di Sabah kini sebanyak 4,822 berbanding 2,596 katil sebelum ini, katanya.Menurut Noor Hisham, sebagai langkah kesiapsiagaan hospital di pantai timur Sabah pula, KKM dengan kerjasama Angkatan Tentera Malaysia bercadang mewujudkan hospital medan bagi menawarkan perkhidmatan obstetrik dan ginekologi, pediatrik serta pembedahan am kepada pesakit bukan kes Covid-19.Noor Hisham berkata KKM juga mengenal pasti enam lagi pusat kuarantin dan rawatan Covid-19 berisiko rendah (PKRC), menjadikan jumlah keseluruhan 16 buah dengan kapasiti 3,876 katil bagi merawat kes tidak bergejala atau bergejala ringan (kategori 1 dan 2) di negeri itu.“Ini akan memberi lebih banyak ruang kepada Hospital Tawau untuk merawat kes Covid-19 kategori 3 hingga 5, manakala kes kategori 1 dan 2 akan terus ditempatkan di PKRC,” katanya.Noor Hisham berkata untuk peringkat awal, hospital medan itu dirancang menyediakan 100 katil.Setakat semalam, Sabah mencatatkan 3,841 kes Covid-19 dengan 11 zon merah iaitu Kota Belud, Tuaran, Kota Kinabalu, Putatan, Penampang, Papar, Sandakan, Lahad Datu, Kunak, Semporna dan Tawau selain merekodkan 19 kluster.


Kerajaan perhalusi beberapa parameter berhubung pengiktirafan kerajaan Taliban

Kerajaan akan mengambil pendekatan berhati-hati dan teliti berhubung isu pengiktirafan Emiriah Islam Afghanistan yang ditubuhkan oleh Taliban selepas kumpulan itu berjaya menawan semula negara pada bulan lalu.Menteri Luar Saifuddin Abdullah berkata ini selari dengan dasar luar Malaysia yang bebas, berprinsip dan pragmatik.Katanya, beberapa parameter akan diambil kira sebelum pengiktirafan Putrajaya dimuktamadkan kepada kerajaan sementara di Afghanistan yang ditubuhkan pada 7 September lepas.“Pertama, tahap penerimaan rakyat Afghanistan sendiri terhadap penguasaan dan penubuhan kerajaan oleh Taliban. Kedua, kita dapati kerajaan sementara masih tidak bersifat inklusif dengan tidak merangkumi penyertaan golongan etnik-etnik utama. Ini berkait soal inklusiviti termasuk peranan wanita.“Ketiga, Malaysia sentiasa berpegang bahawa kerajaan di Kabul mesti berdasarkan pendekatan proses keamanan ‘Afghan-led, Afghan-owned dan Afghan-controlled’,” katanya di Dewan Rakyat hari ini.Beliau menjawab soalan Dr Hatta Ramli (PH-Lumut) yang ingin tahu sama ada Malaysia akan mengiktiraf kerajaan di Afghanistan.Menurut beliau, Malaysia juga kekal dengan pendirian yang ditetapkan dalam mesyuarat tergempar jawatankuasa eksekutif Pertubuhan Persidangan Islam (OIC).Antara perkara yang dimuktamadkan dalam mesyuarat itu termasuklah pengukuhan sokongan OIC terhadap Afghanistan, harapan masyarakat antarabangsa terhadap negara itu dan kepentingan melindungi hak rakyat negara itu.Tambah Saifuddin sehingga kini masih tiada negara luar mengiktiraf kerajaan di Kabul, termasuk negara-negara jiran Afghanistan.Katanya, kerajaan tidak perlu mengikut naratif mana-mana pihak berhubung persepsi terhadap negara itu.Pada masa sama, katanya Malaysia mempunyai hubungan tidak rasmi menerusi hubungan antara tokoh-tokoh negara dengan kumpulan-kumpulan selain Taliban di Afghanistan yang boleh memberikan gambaran sendiri untuk Malaysia.“Pengiktirafan kita tidak boleh berdasarkan gambaran yang diberikan pihak-pihak tertentu, naratif pihak Barat atau Timur.“Kita harus ingat apa definisi pengganas dan siapa yang beri label pengganas, jadi kita tidak mahu terperangkap,” katanya ketika menjawab soalan tambahan Ahmad Maslan (BN-Pontian)Taliban menguasai Afghanistan pada 15 Ogos lalu selepas pengunduran tentera Amerika Syarikat selepas 20 tahun menduduki negara itu, susulan serangan 11 September oleh Al-Qaeda.Pertubuhan Bangsa-Bangsa Bersatu sebelum ini menggesa dunia menjalinkan hubungan dengan Taliban sebagai cara menyalurkan bantuan kepada rakyat Afghanistan.Dalam pada itu, Saifuddin memaklumkan Malaysia berikrar untuk menghantar bantuan kemanusiaan sebanyak AS$100,000, dan berjanji membantu dalam bentuk pembangunan kapasiti bersama negara ketiga.


Tanda dan makna perkahwinan

Satu ketika dahulu aku selalu berjalan di permatang ini. Satu ketika dahulu aku selalu berjalan di lorong ini.Satu ketika dahulu aku selalu merentas di denai ini. Hari ini aku kembali ke permatang, ke denai dan ke lorong yang sama.Rumput melalang. Belukar menghutan. Lorong terkambus. Yang ada pada aku hanyalah ingatan.Ingatan aku masih segar tentang kenduri kahwin di kampung. Kenapa tidak?Ketika aku membesar kenduri kahwin adalah hari dan tarikh yang menjadi tumpuan.Aku sudah menulis tentang makna sawah dan kahwin. Tentang adat kahwin di kampung aku. Tentang bagaimana Uda bertemu Dara.Adat sepanjang jalan,Cupak sepanjang betung,Adat periuk berkerak,Adat lesung berdekak,Adat diisi,Lembaga dituang,Hidup dikandung adat,Mati dikandung tanah.Indah kata-kata tentang adat yang ditinggalkan oleh datuk nenek moyang kita. Pemerhatian dan pengumpulan pengalaman mereka kini menjadi rujukan kita.Tapi jangan lupa:Adat pasang berturun naik,Lain padang lain belalang,Sekali air bah,Sekali pasir berubah.Semuanya berubah. Semuanya beralih. Yang tetap hanya perubahan. Dulu, kelmarin dan semalam tidak sama dengan hari ini.Hari ini yang akan menjadi esok juga tak akan serupa dengan minggu depan.Minggu depan tak serupa dengan bulan depan. Tahun ini mustahil akan sama dengan tahun depan.Inilah hakikat perjalanan hidup. Awas, bila aku menulis ini bukan aku terperangkap dengan semalam.Jangan silap faham. Semalam yang berlepas adalah semalam yang berlalu.Apa yang aku tulis ini ialah semalam yang membawa aku ke hari ini.Tanpa semalam, tanpa kelmarin, tanpa tahun lalu, aku tidak akan sampai ke sini untuk menjadi aku yang menggarap tulisan ini.Lalu ingatan aku kembali ke majlis perkahwinan sepupu aku: Zainon Binti Hitam dengan Khalid bin Oteng. Ini berlaku ketika aku di sekolah rendah.Kak Cik Ainon satu-satunya anak perempuan kepada Mak Mok aku. Mak Mok ialah kakak kepada emak aku.Suami Mak Mok panggil Hitam aku panggil Pak Rek. Orang kampung mengangkat dia menjadi Tok Ompek – kepala kampung di Kampung Tengah.Bila Kak Cik aku nak kahwin – Mak Mok nak berolek – kerana anak perempuan hanya seorang, maka kenduri diatur seperti Mak Mok dan Pak Rek Itam aku hanya ada anak seorang, walhal mereka ada dua lagi anak lelaki, Kassim dan Zakaria.Bakal suaminya Khalid – orang kampung panggil Udo Roled. Kami sekampung. Melintasi dua rumah dari pagar rumah aku ialah rumah Udo Roled.Dekat sekali rumah kami. Malah sesekali aku akan datang “mencuri” mandi di perigi Tok Oteng.Mencuri mandi ini adalah perbuatan yang amat radikal ketika aku berumur empat tahun.Hebat aku ketika itu kerana berani masuk mencuri mandi di perigi orang.Perigi Tok Oteng ini menarik kerana agak luas – macam kolam kecil.Airnya jernih dan mata airnya besar. Air perigi ini sentiasa melimpah keluar menjadi anak air menuju ke jinjang sawah.Maka amat senang aku mencebok mandi dengan tempurung kelapa.Perigi rumah aku agak dalam. Perlu ada timba yang bertali.Tapi aku juga wajib berawas ketika masuk ke perkarangan rumah Tok Oteng.Ini kerana Tok Oteng ada memilihara seekor beruk.Ini beruk pencen. Dulu masa muda beruk ini bekerja memanjat kelapa.Sekarang duduk berehat. Dalam Kampung Tengah semua orang tahu Beruk Tok Oteng.Beruk ini adalah sebahagian daripada lagenda kampung kami.Aku pernah ternampak dua biji telur beruk ini terjuntai besar.Buntutnya merah. Beruk ini dilihat gagah sado terikat dengan rantai besi di batang buluh yang disandarkan ke pokok manggis.Kalau mengikut budaya beruk, maka Beruk Tok Oteng sudah menjadi “beruk tunggal”.Kalau dia hidup meliar Beruk Tok Oteng ini pasti menjadi pemimpin.Untuk budak-budak Kampung Tengah Beruk Tok Oteng memang menjadi satu tarikan.Setiap kali aku melintasi depan rumah Tok Oteng aku akan menjenguk di bawah pokok manggis. Aku melihat beruk ini dengan perasaan berani dan perasaan takut.Ada satu petang berita tersebar tentang Beruk Tok Oteng terlepas bebas.Beruk Tok Oteng putus rantai dan merayau dalam kampung.Malah ibu ayah dalam Kampung Tengah kalau nak menakutkan anak-anak agar jangan bermain jauh-jauh akan menggunakan Beruk Tok Oteng sebagai sebab.“Jago-jago….Borok Tok Oteng.. putus rantai terlopeh lari …. naik ke rumah”.Aduh! Takut kepada beruk putus tali adalah takut yang paling menakutkan ketika aku membesar sebelum masuk ke sekolah.Takut jenis ini ada pada aku sebelum aku pindah ke Jelebu.Sebelum aku dapat melihat pekan, lampu elektrik dan kereta.Ini sebelum aku ternampak Bengali yang berserban dan berjanggut.Sebelum aku tahu apa itu Rumah Pasung. Sebelum aku tahu apa itu mata-mata.Ketika membesar dunia aku hanya ada satu bahaya besar yang boleh mengancam aku di kampung: Beruk Tok Oteng yang putus rantai.Bila Kak Cik Ainon aku hendak berkahwin dengan Uda Roled aku jadi gembira.Aku gembira kerana Beruk Tok Oteng ini akan menjadi suku sakat kaum kerabat keluarga aku. Ini logik aku ketika itu.Dua minggu sebelum hari perkahwinan di rumah Mak Mok ada pesta kacau mengacau.Ini adalah hari membuat dodol dan kuih wajik. Kuih wajik yang dimasak akan dibungkus dalam upeh pinang.Penganan dodol pula akan dimasukkan ke dalam tempurung kelapa yang dicantumkan kembali untuk menjadi sebiji kelapa.Dua kuih Melayu ini amat penting dalam upacara selepas kahwin.Tiga hari sebelum kenduri kahwin ramai ahli keluarga datang berkumpul di rumah Mak Mok.Keluarga terapat, sepupu-sepapat semua datang. Ada yang datang lebih awal. Membantu apa yang boleh dibantu.Membuat apa yang boleh dibuat.Dua hari sebelum kenduri berita buruk sampai.Lembu yang nak disembelih masih belum dapat ditangkap. Orang kampung menjerat lembu ini.Pak Rek aku memelihara banyak lembu. Lembu-lembu ini dilepaskan hidup liar dalam Hutan Kering.Ini wilayah tanah kebun getah yang dimiliki oleh Yang Dipertuan Besar Negeri Sembilan.“Lombu duduk dalam tanah gotah kobon rajo”. Tanah raja ini agak jauh dari kawasan sawah.Lembu dalam hutan ini bukan hanya ada satu dua pemilik. Ramai orang kampung melepaskan lembu di sini.Lembu-lembu ini hidup liar tidak berkandang.“Ini tanah rajo kito”.Bila lembu jantan itu gagal ditangkap maka keputusan dibuat.Lembu ini akan ditembak untuk disembelih.Pak Rek aku sebagai Tok Ompek ada memiliki senapang.Maka sehari sebelum kenduri lembu ini ditembak.Aku tidak melihat apa yang berlaku di Hutan Kering. Hanya peha dan daging yang dikuliti dibawa pulang untuk dimasak.Malam sebelum kahwin ialah malam berinai.Kak Cik Ainon diinaikan jari tangan dan jari kaki.Malah ketika malam berinai ini akan ramai anak-anak dara jiran tetangga yang lain akan berinai sama.Ada juga makcik dan kakak berinai sama untuk merayakan bakal pengantin.Untuk anak dara mereka berinai sambil menyimpan harapan moga-moga tahun depan mereka pula akan diinaikan.Di pagi hari kahwin Mak Andam datang awal. Dari surah yang aku dengar Mak Adam ini memiliki “ilmu dalam” yang akan memaniskan muka Kak Cik aku.Dia memberi Kak Cik aku makan sirih pemanis yang “diayat” untuk menambahkan seri muka.Rumah Mak Mok aku tidak besar. Rumah tradisional Negeri Sembilan.Di anjung dipasang pelamin. Pengantin tidak duduk atas kerusi tapi atas tilam pandak.Di sini juga akad nikah akan dijalankan.Di tepi halaman rumah ada satu lagi pelamin.Buluh, daun kelapa dan bunga kertas yang dianyam mengindahkan pelamin agar dilihat cantik.Dua kerusi rotan tersedia untuk pengantin.Di anjung ini juga tempat tamu lelaki, di tengah rumah dan di dapur tempat tamu perempuan. Orang lelaki yang lain duduk di bawah rumah di balai atau di penanggah.Ingatan aku masih cerah. Aku ternampak hadiah yang dibawa oleh jiran tetangga untuk Kak Cik Ainon aku.Beberapa gemal padi. Dua pasang ayam jantan dan betina yang ekornya dipotong.Beberapa biji kelapa. Ada dua butir kelapa yang bercambah. Semuanya diletakkan di tepi tangga.Ketika itu aku tidak faham akan tanda dan makna hadiah-hadiah ini.Sekarang aku sedar bahawa inilah nahu dan bahasa pengucapan harapan dan doa orang kampung kepada pengantin yang akan memulakan penghidupan baru.Kelapa untuk ditanam. Padi untuk disemai. Dan ayam untuk diternak. Aduh! Indahnya budi bahasa ketika itu.Kemudian aku terdengar bunyi tetawak, kompang dan rebana dipukul.Rombongan Pak Uda Roled datang dari kampung hilir. Ramai tamu yang datang aku kenal.Semua jiran tetangga. Ada juga tetamu yang aku tak pernah lihat mungkin jiran dari kampung lain.Uda Roled naik ke rumah. Aku ingat lagi Uda Roled memakai Baju Melayu biru muda, berkain samping songket hitam, siap dengan tanjak dan keris.Kak Cik Ainon aku pun dengan kebaya labuh biru. Rambut didandan cantik. Muka berbedak bergincu. Kain selendang berlingkar di bahu.Kak Cik aku duduk bersimpuh di rumah tengah di sebelah katil pengantin. Dia dikipas oleh Mak Andam.Kemudian Kak Cik aku ditanya setuju menerima Uda Roled atau tidak sebagai suami.Pastilah bersetuju kerana sesudah mendengar jawapan dari pengantin perempuan barulah upacara ijab kabul di jalankan.Pak Rek aku menjadi wali. Aku tak dengar dan tak melihat semua upacara ini kerana aku di bawah rumah.Kemudian jamuan makan bermula. Kami budak dan kanak-kanak duduk bersila di atas tikar mengkuang. Kami diberi makan lebih awal sedikit daripada orang dewasa.Kenduri kahwin memang hari istimewa. Ada gulai ayam. Ada gulai itik. Ada gulai lembu. Untuk sayur ada gulai labu.Untuk aku selain dari gulai daging – yang paling menarik ialah gulai lemak umbut kelapa muda.Inilah menu jamuan makan yang aku ingati bila ada kenduri kahwin di kampung.Masak lemak gulai umbut memang tidak pernah aku lupakan. Bon appetit – selamat makan.Selesai jamuan makan kedua pengantin akan dibawa turun ke bawah untuk bersanding. Ketika bersanding upacara menepung tawar dijalankan.Renjis renjis dipilis,Ditepungi ditawar,Beras kunyit ditabur,Disiram air mawar.Uda Roled dan Kak Cik Ainon duduk diatas kerusi rotan. Kaum keluarga dan para tamu berdiri mengelilingi hadapan pelamin.Saudara yang rapat – mak saudara dan bapak saudara akan merenjis bunga air mawar dan tepung tawar.Duduk muda sejoli,Atas pelamin berseri,Dihias intan baiduri,Sebagai raja sehari,Lepas duduk bersanding,Duduk rapat berganding,Salam salam keliling,Sambil mata menjeling.Sebelum bersalaman ada satu lagi upacara dijalankan. Ini upacara bersilat.Dalam setiap kampung pasti ada tukang silat yang hebat dan diminati ramai. Ketika ini juga anak-anak muda kampung akan diminta masuk ke dalam gelanggang untuk bersilat sambil menunjukkan bakat.Ini bersilat bersendirian. Kadang-kala ada yang berpasangan.Ketika aku ralit mengenang kembali upacara menepung tawar dan bersilat, aku kini sedar bahawa apa yang sedang aku saksikan di Kampung Tengah 60 tahun dahulu kini dari Paris dan London perkara ini ditakrif sebagai “performing art” atau seni persembahan.Untuk aku pencak silat adalah budaya asli Melayu. Bukan bersilat untuk bergaduh tapi membuat persembahan dalam kenduri kahwin.Untuk kami budak-budak kampung selain dari makanan enak bersilat juga menjadi tarikan dalam kenduri kahwin.Pada tahun 1968 aku pernah belajar bersilat dari Tok Guru Basir dari Kampung Gagu.Sekolah aku diminta oleh Tok Penghulu menghantar satu pasukan silat untuk mengambil bahagian dalam upacara Pertabalan Datuk Undang Jelebu yang baru dilantik.Aku masih ingat pada malam pertama sebelum kami diajar membuka langkah Tok Guru Basir membakar kemenyan.Ini upacara membuka gelanggang di tepi tanah lapang di sebelah bagunan sekolah kami.Aku juga masih ingat lagi satu malam upacara bersemah dijalankan.Beberapa hari sesudah mula belajar secara tidak di sengaja kaki aku berdarah tertikam pisau yang kami gunakan untuk berlatih.Maka Tok Guru memberhentikan kelas.Esoknya dia membawa seekor ayam jantan. Kami lapan anak murid yang belajar bersilat diminta berdiri rapat membuat bulatan.Tok Guru Basir menyembelih ayam jantan ini kemudian menitiskan darah ke atas kaki kami.“Ado pulak orang mintak darah.. kito kono bagi dio darah”.Tok Guru Basir memberi penerangan apa maknanya upacara bersemah yang kami jalankan.Ketika Kak Cik Ainon aku kahwin aku belum belajar bersilat lagi. Jadi aku hanya menjadi penonton.Aku ingat lagi petang itu tukang silat yang paling diminati oleh orang kampung ialah Pak Cik Amoi. Rumah dia di sebelah rumah aku. Pak Cik Amoi ini bersilat dengan bunga-bunga dan pecahan silat yang amat menarik.Lepas upacara bersilat pengantin dibawa naik ke rumah. Majlis nikah kahwin selesai.Jemputan beransur pulang. Sanak saudara bersalaman. Semua tamu yang datang mendapat bunga telur untuk dibawa pulang.Bunga telur adalah tanda rasmi kenduri kahwin.Tapi Mak Mok aku masih ada kerja lagi. Hakikatnya adat menerima menantu ini bukan enteng.Seminggu kemudian akan ada kenduri kecil. Ayam akan disembelih lagi. Doa akan dibaca. Ini upacara berbesan. Kenduri berbesan dijalankan di rumah pengantin perempuan.Dalam Adat Perpatih Pengantin Lelaki menjadi “orang semenda” – pendatang masuk ke dalam keluarga perempuan.Maka berbesan ini ialah “ucapan selamat” Tok Oteng dan Mak Oteng kepada anak lelakinya Uda Roled yang akan menyemenda dan terus menetap di rumah Mak Mok aku.Kenduri berbesan ini amat intim. Ini pengikatan keluarga melalui perkahwinan.Untuk aku keluarga baru ini termasuklah beruk Tok Oteng yang terikat sama.Beberapa hari kemudian ada lagi satu upacara.Upacara akhir ini dipanggil “menyembah”.Dalam adat Negeri Sembilan si lelaki yang menjadi orang semenda dalam Adat Perpatih akan dipekenalkan kepada sanak saudara sebelah perempuan.Memperkenalkan orang semenda ini dipanggil istiadat menyembah.Pengantin baru akan bertandang dari rumah ke rumah kaum kerabat – mak saudara dan bapak saudara sebelah pihak pengantin perempuan.Inilah ketikanya kuih wajik dan dodol akan memainkan peranan.Kak Cik Ainon dan Uda Roled akan membawa kuih ini sebagai buah tangan.Buah tangan ini akan mendapat balasan dalam bentuk duit atau hadiah.Epilog:Aku pulang ke Tanah Melayu setelah 20 tahun berkelana.Kawan aku Mizuan dari zaman Universiti Malaya datang dengan kereta mengambil aku dari lapangan terbang Subang untuk membawa aku pulang ke Kampung Chenor di Jelebu, Negeri Sembilan.Aku kembali melintasi Bukit Tangga. Aku kembali melihat Jeram Toi. Di kaki Bukit Tangga aku terperanjat kerana lembah sawah Jelebu kering. Sawah padi di setiap kampung yang aku lalui lesap.Tanah sawah membelukar. Jelebu yang dulunya dihijaukan dan dikuningkan oleh padi kini tidak wujud lagi.Sungai yang penuh dengan air dahulu cetek berpasir. Jauh di bukit aku ternampak hutan dara Jelebu ditarah.Beberapa bulan setelah aku menginap di Kuala Lumpur aku mendapat jemputan kenduri kahwin.Kenduri kahwin pertama yang aku hadiri memeranjatkan aku. Jamuan makan menggunakan katering. Budaya gotong royong lenyap.Semua menjadi pelik lagi memelikkan kerana aku tidak kenal siapakah gerangan orang yang duduk berhadapan dengan meja aku.Aku hanya datang untuk makan. Tidak lebih dari itu. Bertepung tawar dan bersilat tidak aku temui lagi. Bunga telur berganti dengan macam-macam.Suasana bertambah pelik bila aku menonton di YouTube ada “cikgu moral” yang cuba melarang adat bersanding.Cikgu moral ini tidak faham tanda, nahu, bahasa dan makna ritual persandingan.Cikgu moral mahu Melayu jadi Arab.Mahu mempadang-pasirkan bumi tropikal. Kami Melayu bukan Arab.Bila sawah diganti dengan sawit dan sawit dikerjakan oleh Mat Indon atau Mat Bangla maka gotong-royong digantikan dengan katering.Untuk aku bila Melayu hilang sawah, hilang gotong-royong maka hilanglah Melayunya.


Waspada taktik penipuan ambil alih akaun WhatsApp, kata MCMC

Suruhanjaya Komunikasi dan Multimedia Malaysia (MCMC) hari ini menasihatkan orang ramai agar berwaspada dengan kewujudan taktik penipuan yang bertujuan mengambil alih akaun WhatsApp pengguna.MCMC dalam kenyataan di Putrajaya berkata, taktik berkenaan menggunakan pelbagai helah bagi memperdaya pengguna supaya menyerahkan kod pengesahan enam digit yang diterima daripada pihak WhatsApp.“Kod pengesahan tersebut amnya diterima oleh pengguna untuk tujuan pengesahan apabila berlaku cubaan pertukaran nombor telefon yang dikaitkan dengan sesuatu akaun WhatsApp.“Pengguna yang terpedaya menyerahkan kod pengesahan tersebut boleh menyebabkan akaun WhatsApp mereka diambil alih oleh scammer,” katanya.Jusrteru, MCMC menyeru agar pengguna berwaspada terhadap permintaan kod pengesahan enam digit WhatsApp daripada mesej orang yang dikenali seperti rakan atau ahli keluarga atau panggilan orang yang tidak dikenali atau pihak yang mengaku sebagai kakitangan WhatsApp serta pihak lain termasuklah pihak berkuasa.“Para pengguna diingatkan agar tidak sama sekali menyerahkan kod pengesahan enam digit WhatsApp kepada mana-mana pihak,” katanya.MCMC berkata pengguna yang menjadi mangsa pengambilalihan akaun WhatsApp disaran untuk mengikuti langkah seperti di pautan https://faq.whatsapp.com/general/account-and- profile/stolen-accounts/ untuk mengambil alih semula akaun WhatsApp yang dirampas.“Bagi melindungi diri daripada sebarang kemungkinan perbuatan jenayah, pengguna yang menjadi mangsa boleh membuat aduan dan laporan berhubung pencerobohan atau pengambilalihan akaun WhatsApp kepada balai polis berhampiran,” katanya.Laporan juga boleh dibuat kepada MCMC menerusi saluran portal aduan MCMC: https://aduan.skmm.gov.my, e-mel: [email protected] atau WhatsApp: 016-220 6262.


PAS sokong ‘Proklamasi Orang Melayu’ anjuran Mahathir

Pemimpin tertinggi PAS hari ini memberi sokongan kepada Proklamasi Orang Melayu yang dilancarkan bekas perdana menteri, Dr Mahathir Mohamad beberapa bulan lepas, dalam satu langkah yang menyemarakkan spekulasi mengenai penggabungan kumpulan politik Melayu untuk memberikan cabaran paling kuat terhadap kerajaan Anwar Ibrahim sejak pilihan raya tahun lalu.
Beberapa keping gambar dikongsi oleh pegawai Mahathir, Abu Bakar Yahya di laman Facebooknya menunjukkan pimpinan tertinggi PAS termasuk presidennya Abdul Hadi Awang bersama-sama bekas perdana menteri itu di kediaman Mahathir.
Hadi dilihat ditemani menteri besar Terengganu, Ahmad Samsuri Mokhtar Ahli Parlimen Kota Bharu Takyudfin Hassan, masing-masing memegang dokumen Proklamasi Melayu yang ditandatangani.
Langkah itu dibuat ketika khabar angin bertiup kencang mengenai kejatuhan kerajaan enam bulan Anwar yang dibentuk atas sokongan musuh ketat Umno dan GPS susulan Parlimen tergantung selepas Pilihan Raya Umum ke-15 (PRU15) November lalu.
Anwar sejak itu menepis spekulasi mengenai rancangan untuk menjatuhkan kerajaannya, dan menyatakan keyakinan bersandarkan sokongan padu daripada pelbagai gabungan itu.
Sumber dalaman PAS memberitahu MalaysiaNow tandatangan Hadi pada dokumen itu penting kerana "ketika ini mewakili kuasa politik Melayu Islam yang terbesar".
"Kalau bab agama dan topik berkisar teologikal, Tun (Mahathir) dan Tuan Guru (Hadi) tak pernah pun sehaluan.
“Maka dengan kesudian pemimpin besar PAS itu untuk menyokong prokmalasi itu telah memadamkan perbezaan yang bertahun-tahun lama," kata sumber yang rapat dengan pemimpin tertinggi parti Islam itu.
Pada PRU15, PAS, yang bergabung dengan Bersatu dalam gabungan Perikatan Nasional (PN) secara bersendirian memenangi 49 kerusi Parlimen, terbanyak dalam kalangan parti politik.
Sementara itu, Laman Facebook “Proklamasi Orang Melayu” turut menyiarkan video respons ringkas Hadi terhadap perkembangan terbaru itu.
Katanya, ia selari dengan prinsip Islam yang memerlukan tonggak kekuatan bangsa.
Proklamasi itu dilancar oleh Mahathir beberapa bulan selepas Anwar, yang juga seteru politik beliau, mengangkat sumpah sebagai perdana menteri ke-10.
Ia bertujuan menyatukan orang Melayu yang dilihat berpecah kepada beberapa blok politik.
Bagaimanapun, pelancaran proklamasi itu dibatalkan sebanyak dua kali pada Mac selepas pembatalan lokasi penganjuran.
Mahathir sebelum ini keluar daripada Parti Pejuang Tanah Air yang diasaskan bersama anaknya Mukhriz Mahathir.
Beliau kini penasihat Putra.
Menurut Mahathir yang juga bekas ahli Parlimen Langkawi itu, orang Melayu ditekan di bawah pentadbiran Anwar, dan berpandangan kerajaan perlu ditukar.


Kertas putih perolehan vaksin Covid-19 tidak ikut prosedur dibentang di Parlimen

Kertas putih berkaitan perolehan dan kos pembelian vaksin Covid-19 yang didapati tidak mengikut prosedur sebelum ini akan dibentangkan pada persidangan Parlimen akan datang, kata Perdana Menteri Anwar Ibrahim.
Beliau berkata perolehan bekalan vaksin berkenaan dilakukan oleh menteri kesihatan ketika itu tanpa melalui persetujuan peguam negara (AG).
Dalam sidang media selepas mempengerusikan mesyuarat Kabinet di Putrajaya hari ini, Anwar berkata Menteri Kesihatan Dr Zaliha Mustafa akan memperincikan perkara tersebut apabila kertas putih berkenaan dibentangkan nanti.
“Kertas putih ini akan dibentangkan kerana pada peringkat awal dikesan terdapat ketirisan kerana dipercayai tidak melalui peraturan atau proses yang sepatutnya. Perolehan bagi sesetengah vaksin ini amat diragui dari segi jumlah dan kos yang terlibat,” katanya.
Tanpa mendedahkan menteri terlibat yang perlu memberi penjelasan, Anwar bagaimanapun berkata: "Soal utama juga bukan siapa menteri, tetapi menteri-menteri terlibat perlu jawab dan memberi penjelasan berhubung perkara itu."
Kementerian Kewangan (MoF) sebelum ini menurunkan kuasa kepada Kementerian Kesihatan (KKM) dan Kementerian Sains, Teknologi dan Inovasi (Mosti) bagi memuktamadkan perolehan vaksin di peringkat kementerian masing-masing.
Langkah tersebut merupakan sebahagian daripada usaha untuk memudah cara dan menyegerakan pelaksanaan Program Imunisasi Covid-19 Kebangsaan (PICK).


Polis beri amaran sindiket penipuan tawar pekerjaan di Shopee

Polis memberi amaran kepada orang ramai agar tidak menjadi mangsa sindiket penipuan yang menawarkan peluang pekerjaan di syarikat e-dagang Shopee.Menurut Shopee, polis memaklumkan sindiket tersebut berlaku atas talian melalui platform pesanan seperti WhatsApp.Dalam satu kenyataan, Shopee menegaskan syarikat e-dagang itu tidak pernah mengupah mana-mana pihak untuk mengambil pekerja baru melalui platform pesanan mereka.Shopee juga mengesahkan bahawa jawatan “Ejen Pembelian Atas Talian” tidak wujud di organisasi ini.“Shopee ingin mengingatkan rakyat Malaysia agar sentiasa berwaspada dan peka terhadap sindiket penipuan ini, dan tidak menjadi mangsa kepada tawaran pekerjaan palsu ini,” katanya.Shopee juga menasihatkan orang ramai supaya menghubungi polis sekiranya sindiket penipuan itu masih berleluasa menerusi platform pihak berkuasa seperti Semakmule, Infoline CCD dan CCID Scam Response.“Sekiranya sesiapa ditawarkan peluang pekerjaan yang mencurigakan, atau menjadi mangsa sindiket-sindiket penipuan seperti ini, sila hubungi balai polis berdekatan dan buat laporan polis dengan segera.“Shopee akan terus bekerjasama dengan polis dalam menangani sindiket-sindiket penipuan ini,” katanya.


Selepas pendedahan, kedai ganja dalam talian minta pelanggan buat video pengesahan

Pengedar yang menjual ganja melalui kumpulan aplikasi Telegram mula menambah terma dan syarat jualan dengan meminta pelanggan untuk membuat pengesahan diri dengan menghantar video mereka melakukan aktiviti menghisap dadah.
"Sahkan diri sekarang dan terus kekal dalam kumpulan ini, terus berhubung dengan GG dan anda akan menerima tawaran eksklusif!" kata peniaga itu dalam mesej yang dihantar kepada kira-kira 2,100 pelanggan.
Antara tawaran selepas pengesahan diri dibuat termasuk "1g ganja percuma dalam pesanan anda selepas ini”, keahlian dalam “saluran/kumpulan yang eksklusif bagi keselamatan maksimum dan faedah-faedah lain“, "promosi" dan "banyak lagi".
“Bina kepercayaan antara satu sama lain sebelum sebarang urusan!” tambah pentadbir kumpulan itu.
“Segera sahkan diri anda dan dapatkan kepercayaan sebelum berurusan!"
Pentadbir kumpulan itu juga turut memuat naik video contoh yang menunjukkan kepada pelanggan cara untuk ”mengesahkan" diri mereka.
MalaysiaNow sedang mendapatkan maklum balas daripada polis dan AmBank, di mana perkhidmatan kedai itu menjalankan urus niaganya.
Sebelum ini, MalaysiaNow melaporkan pengedar dan penjual dadah mula memanfaatkan platform dan aplikasi dalam talian seperti Telegram dan Instagram untuk menjual barangan terlarang.
Semakan terhadap satu kumpulan sedemikian mendapati diskaun dan testimoni pengguna dikongsi hampir setiap hari dalam kumpulan tersebut.
Pelanggan kemudian akan menghubungi akaun pentadbir melalui mesej peribadi.
Walaupun terdapat perbahasan mengenai usaha menghalalkan ganja bagi tujuan perubatan, Malaysia masih mempunyai undang-undang tegas mengenai bahan tersebut.
Sesiapa yang didapati memiliki 200gm ganja boleh dianggap sebagai melakukan jenayah mengedar dadah dan boleh dikenakan hukuman mati mandatori, sementara mereka yang memiliki 50gm atau kurang boleh dipenjarakan sehingga 10 tahun.


Thomas saman kerajaan, cabar laporan siasatan terhadap memoir

Bekas peguam negara, Tommy Thomas memfailkan saman pemula terhadap Pasukan Petugas Khas dan kerajaan dengan mendakwa laporan siasatan berhubung kandungan memoirnya bertajuk ‘My Story: Justice In the Wilderness’ adalah tidak sah dan melanggar undang-undang.
Thomas, yang merupakan Peguam Negara antara Jun 2018 hingga Februari 2020, memfailkan saman itu semalam melalui firma guamannya, Tetuan Tommy Thomas, dengan menamakan Pengerusi Pasukan Petugas Khas, Fong Joo Chung, enam ahli pasukan itu dan kerajaan sebagai defendan.
Selain Fong, ahli pasukan petugas itu adalah Hashim Paijan, Junaidah Kamaruddin, Jagjit Singh Bant Singh, Shaharudin Ali, K Balaguru, Farah Adura Hamidi dan Mohd Najib Surip.
Thomas memohon pengisytiharan bahawa laporan bertajuk Laporan Pasukan Petugas Khas – Siasatan Ke Atas Dakwaan-Dakwaan Dalam Buku Bertajuk "My Story: Justice In The Wilderness" adalah dokumen tidak sah dan bertentangan dengan undang-undang.
Dalam saman pemula itu, beliau berkata penerbitan laporan itu melanggar Seksyen 499 dan 500 Kanun Keseksaan dan/atau Seksyen 233 Akta Komunikasi dan Multimedia 1998.
Beliau juga memohon deklarasi bahawa penerbitan laporan itu oleh kerajaan melanggar haknya terhadap reputasinya seperti yang dilindungi oleh Perkara 5(1) dan 13(1) Perlembagaan Persekutuan.
Sementara itu, Thomas dalam afidavit sokongannya, mendakwa bahawa laporan itu diterbitkan dengan niat untuk merosakkan reputasinya, mengandungi dakwaan palsu dan tidak berasas dan diterbitkan dengan niat untuk menyakitkan hati, menganiayai, mengugut dan menganggunya.
Buku tulisan bekas peguam itu diterbitkan pada Januari 2021 dengan pelbagai kontroversi menyebabkan Kabinet pada 8 OKt 2021 menubuhkan pasukan petugas khas itu untuk menjalankan kajian awalan ke atas pendedahan terkandung dalam buku tersebut.
Pada 13 Oktober lalu, kerajaan menyahklasifikasi laporan pasukan petugas khas itu, antara lain mengesyorkan supaya Thomas disiasat atas kemungkinan pelbagai kesalahan.


Malaysia satu-satunya negara miliki pelan antirasuah bagi tempoh 5 tahun, kata TI-M

Malaysia merupakan satu-satunya negara di dunia yang mempunyai pelan antirasuah bagi tempoh lima tahun, kata Presiden Transparency International Malaysia (TI-M) Muhammad Mohan.Beliau berkata sepanjang kajiannya mengenai Pelan Antirasuah Nasional (NACP) 2019-2023 yang dilancarkan pada 2019, tiada negara lain mempunyai pelan sedemikian untuk tempoh yang sama dalam semakan beliau.“Ini adalah pelan yang baik, dari 115 inisiatif yang digariskan semasa pelancarannya, kira-kira 25 telah dicapai, dan semasa semakan separuh penggal beberapa inisiatif baru turut telah dimasukkan,” katanya dalam program ruang bicara bertajuk “Rasuah dan Integriti: Di manakah Kita?” terbitan Bernama TV malam tadi.Muhammad berkata dalam memastikan inisiatif yang digariskan dalam pelan berkenaan dilaksanakan di semua kementerian dan agensi kerajaan pihaknya mengesyorkan pelan berkenaan diletakkan di bawah tanggungjawab ketua setiausaha negara (KSN).Beliau berkata KSN selaku orang nombor satu dalam sistem perkhidmatan awam negara mampu memastikan inisiatif yang digariskan dalam pelan berkenaan turut dilaksanakan oleh ketua setiausaha di peringkat kementerian.“Dengan KSN sebagai orang yang bertanggungjawab dalam pelan ini, TI-M berharap pelaksanaan pelan ini akan dimasukkan sebagai salah satu petunjuk prestasi utama ketua-ketua di kementerian dan agensi kerajaan, pelan ini sesuatu yang cantik dan ia tidak boleh disia-siakan” katanya.Selain itu, Muhammad berkata masyarakat perlu mengubah persepsi terhadap jenayah rasuah yang sebelum ini dilihat sebagai jenayah yang tidak berat berbanding jenayah seperti membunuh dan merompak.“Penerangan terhadap bahaya jenayah rasuah perlu dilakukan dengan cara yang lebih dekat dengan jiwa rakyat seperti penggunaan contoh-contoh seperti berapa buah sekolah atau hospital dapat dibina dengan jumlah kerugian yang ditanggung akibat rasuah,” katanya.


Sukar dipercayai Najib boleh tutup mata jutaan wang masuk akaunnya, kata pendakwa raya

Sungguh sukar dipercayai bagaimana bekas perdana menteri Najib Razak hanya menutup mata membiarkan sahaja jutaan ringgit dimasukkan ke dalam akaun bank peribadinya, Mahkamah Persekutuan diberitahu hari ini.
Pendakwa raya ad hoc V Sithambaram berkata dengan aliran sejumlah besar wang ke dalam akaun banknya, Najib sepatutnya mempersoalkan mengenai sumber dana tersebut.
“Sikap menutup mata berhubung jutaan (ringgit) yang dimasukkan ke dalam akaunnya dengan satu-satunya alasan pengurusan akaun bank peribadinya diserahkan kepada bekas ketua pegawai eksekutif SRC Nik Faisal Ariff Kamil dan mengatakan tidak mengetahui baki akaunnya selama lima tahun benar-benar sukar dipercayai.”
Timbalan pendakwa raya (DPP) itu berkata demikian dalam hujahannya di hadapan panel lima hakim diketuai Ketua Hakim Negara Tengku Maimun Tuan Mat.
Hakim lain yang turut mendengar rayuan termasuk Ketua Hakim Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd.


Saya diusir ketika syor supaya Najib dakwa Jho Low kerana curi wang 1MDB, kata saksi

Pengerusi Kumpulan The Edge Media semalam memberitahu Mahkamah Tinggi Kuala Lumpur bahawa Najib Razak telah memintanya meninggalkan kediaman bekas perdana menteri itu di Langgak Duta apabila beliau mengesyorkan agar ahli perniagaan dalam buruan Low Taek Jho, atau Jho Low, didakwa kerana mencuri wang 1Malaysia Development Berhad (1MDB).
Tong Kooi Ong, 63, berkata semasa pertemuan pada 6 Mac 2015, beliau mengesyorkan agar Najib mendakwa Jho Low kerana wang sebanyak AS$700 juta milik 1MDB telah dipindahkan kepada Good Star Ltd, sebuah syarikat milik Jho Low.
Saksi pendakwaan ke-43 itu berkata demikian ketika disoal oleh timbalan pendakwa raya kanan Gopal Sri Ram pada perbicaraan kes Najib berhubung penyelewengan RM2.3 bilion dana 1MDB.
Sebelum itu, Tong berkata beliau telah bertemu dengan Ahli Parlimen Baling Abdul Azeez Abdul Rahim di Pusat Beli-Belah Bangsar dan berkongsi kebimbangan sama berkaitan isu 1MDB.
“Azeez kemudian mencadangkan agar saya bertemu dengan Najib,” katanya.
Ketika bertemu dengan Najib, Tong berkata bekas perdana menteri itu berkata artikel yang disiarkan oleh The Edge berhubung isu 1MDB sejak 2010 adalah tidak tepat.
“Saya memaklumkan beliau bahawa kami memiliki beribu-ribu emel yang antaranya jelas membuktikan bahawa PetroSaudi (yang menjalin usaha sama dengan 1MDB) bukanlah milik kerajaan Arab Saudi.
“Saya turut memaklumkan beliau bahawa AS$1 bilion yang disalurkan kepada usaha sama itu adalah tidak berasaskan penilaian sebenar aset yang dimiliki oleh PetroSaudi... Wang sebanyak AS$700 juta (daripada usaha sama itu) dipindahkan kepada Good Star yang dimiliki Jho Low," katanya sambil menambah selepas pertemuan itu, The Edge terus menerbitkan lebih banyak artikel mengenai isu 1MDB.
Saksi itu juga berkata susulan penerbitan artikel berkaitan isu 1MDB, tiga wartawan The Edge telah disiasat polis dan ditahan semalaman dalam lokap.
“Saya turut dilarang meninggalkan negara ini dan disiasat oleh Lembaga Hasil Dalam Negeri bagi pengubahan wang haram serta mengelak membayar cukai manakala penerbitan The Edge juga digantung namun perintah itu kemudian ditarik balik oleh mahkamah,” katanya.
Najib, 69, berdepan empat pertuduhan menggunakan kedudukan untuk memperoleh suapan berjumlah RM2.3 bilion membabitkan dana 1MDB dan 21 pertuduhan pengubahan wang haram melibatkan amaun sama.
Perbicaraan di hadapan hakim Collin Lawrence Sequerah bersambung esok.


2 lagi mayat mangsa banjir ditemui di Sri Muda

Dua lagi kematian direkodkan di kawasan banjir Taman Sri Muda menjadikan jumlah keseluruhan 14 korban mangsa banjir ditemukan dengan lapan daripadanya adalah lelaki dan baki enam wanita, setakat 6 petang semalam.Ketua Polis Shah Alam Baharudin Mat Taib berkata dua mangsa terbaru itu merupakan dua beranak warga tempatan iaitu seorang bapa berusia 78 tahun dan anak perempuannya berusia 48 tahun yang ditemui di sebuah rumah teres satu tingkat pada 1.40 tengah hari tadi.“Kita mendapat makluman tentang dua beranak ini daripada keluarga terdekat susulan mereka ini tidak dapat dihubungi sejak banjir melanda. Kedua-dua mangsa telah dibawa ke Hospital Shah Alam untuk dibedah siasat,” katanya dalam sidang media di Pusat Kawalan Tempat Kejadian 1 (PKTK 1) Taman Sri Muda.Dalam perkembangan lain, Baharudin berkata seramai 4,276 mangsa banjir telah berjaya diselamatkan dengan 4,080 mangsa dihantar ke 18 pusat pemindahan sementara (PPS) manakala selebihnya memilih untuk berpindah ke rumah saudara dan sebagainya.Mengulas mengenai perkembangan insiden pecah masuk kedai serbaneka baru-baru ini, beliau berkata sebanyak 10 laporan diterima membabitkan ke pecah masuk kedai serbaneka, kedai perkakasan serta sebuah restoran.


Fasa 2 program imunisasi kebangsaan diawalkan kepada 17 April, kata menteri

Fasa kedua Program Imunisasi Covid-19 Kebangsaan diawalkan dua hari kepada 17 April ini, kata Menteri Kesihatan Dr Adham Baba.Beliau berkata kempen pendaftaran perlu digiatkan kerana golongan berumur 60 tahun ke atas dan individu mempunyai komorbiditi cuma 30 peratus daripada tujuh juta rakyat yang telah berdaftar melalui aplikasi MySejahtera.“Kita perlu giat kempen untuk meningkatkan pendaftaran vaksinasi melalui lima kaedah iaitu menerusi MySejahtera atau laman sesawang Kementerian Kesihatan (KKM), menghubungi talian hotline, hadir ke pusat kesihatan daerah dan menerusi program non-governmental organisation (NGO) outreach yang juga memberi fokus kepada golongan gelandangan dan pendatang tanpa izin,” katanya.Sebanyak 9.4 juta penerima vaksin disasarkan dalam fasa kedua melibatkan golongan berisiko tinggi antaranya warga emas, pesakit kronik, orang kurang upaya (OKU) dan individu mempunyai komorbiditi, katanya.Dr Adham berkata demikian kepada media selepas majlis memeterai perjanjian antara KKM dan Solutions Biologics Sdn Bhd (SolBio) untuk proses ‘fill and finish’ vaksin Covid-19 jenis CanSino dari China hari ini.Dr Adham berkata program vaksinasi akan terus dilaksanakan pada Ramadan dan menawarkan penerima vaksin untuk menerima suntikan pada waktu malam di Pusat Pemberian Vaksin (PPV) tertentu.Ditanya tindakan larangan eksport vaksin di beberapa negara bagi memenuhi permintaan domestik susulan peningkatan kes jangkitan Covid-19 dan kekurangan bekalan, Dr Adham berkata ia tidak akan menjejaskan program imunisasi yang sedang berjalan di Malaysia kerana pembekal telah memberi komitmen kepada kerajaan bahawa penghantaran akan mengikut jadual.Sebagai contoh, katanya Malaysia akan mendapatkan vaksin AstraZeneca dari kilang di Thailand menerusi pemerolehan langsung, manakala bekalan vaksin AstraZeneca menerusi kemudahan COVAX pula dari Korea Selatan.“Perkara ini semua dijamin. Jadi isu kelewatan bekalan vaksin dari pembekal tidak berlaku pada Malaysia. Kita dapat laksanakan semua jadual dan penghantaran dalam waktu yang ditetapkan, tetapi kita harap penghantaran dapat dipercepatkan jika boleh,” katanya.Dilaporkan India telah menghentikan buat sementara semua eksport utama bagi vaksin AstraZeneca yang dihasilkan Institut Serum India (SII) untuk memenuhi permintaan domestik susulan peningkatan jangkitan Covid-19 di negara itu.Langkah itu seperti yang dilaporkan, akan turut menjejaskan bekalan kepada kemudahan perkongsian vaskin COVAX yang disokong Pertubuhan Kesihatan Sedunia (WHO)  di mana banyak negara dijangka mendapatkan dos masing-masing.


Bangunan Wisma Jakel terbakar kali kedua

Wisma Jakel di Seksyen 7, di Shah Alam hari ini mengalami kebakaran kali kedua apabila bilik simpanan kain langsirnya terbakar tengah malam tadi.
Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima panggilan tersebut pada jam 12.40 tengah malam dan berjaya mengawal kebakaran daripada merebak pada 1.45 pagi.
“Api berjaya dipadamkan keseluruhannya oleh pihak bomba pada 3.07 pagi dan kerja-kerja overhaul sedang dilakukan. Tiada mangsa dilaporkan terlibat.
“Seramai 43 anggota dan pegawai ditugaskan untuk memadamkan kebakaran tersebut,” katanya dalam kenyataan.
Gedung tekstil terkemuka itu dilaporkan terbakar awal pagi 1 Januari lepas dan pihak bomba menerima panggilan kecemasan mengenai insiden tersebut pada 7.08 pagi dan telah berjaya dipadamkan.
Susulan, itu bomba Selangor semalam telah menggerakkan Unit K9 bagi menjalankan kerja-kerja forensik untuk mengenal pasti punca insiden kebakaran di Wisma Jakel.


Tambah jajaran MRT ke Rawang mampu kurangkan kesesakan trafik Lembah Klang

Selama lima tahun, Aliza Shah Muhammad Shah mendiami kawasan Rawang dan berulang-alik ke ibu negara hampir setiap hari.Kesesakan jalan raya di kawasan itu bukan sesuatu perkara yang asing lagi.Aliza pernah cuba menaiki pengangkutan awam yang paling hampir, iaitu di stesen Komuter Rawang dan Stesen MRT Sungai Buloh, namun ia tidak secekap yang dimahukan.“Stesen KTM Rawang hanya lima minit pemanduan dari rumah saya, tetapi perkhidmatan KTM ada masalah jadual perjalanan, tidak seperti MRT atau LRT yang lebih kerap frekuensi perjalanannya,” katanya kepada MalaysiaNow.Aliza yang bekerja di Petaling Jaya itu pernah mencuba perkhidmatan MRT bermula di Sungai Buloh, namun perjalanan dari rumahnya ke stesen itu mengambil masa setengah jam.“Bila dikira semula, tambang MRT dan duit parkir ke tempat kerja melebihi kos jika memandu sendiri.“Tambahan pula masa yang diambil lebih lama berbanding memandu kenderaan,” katanya.Rawang, bandar yang terletak di utara Lembah Klang sudah lama menyaksikan masalah lalu lintas yang teruk, terutama di kawasan berdepan Sekolah Seri Garing.Ia mempunyai dua stesen KTM iaitu Stesen Rawang dan Stesen Kuang.Kedua-duanya terletak di jajaran KTM Rawang-Seremban.Mengikut konsensus pada tahun 2014, Rawang yang berkeluasan 1065.7 kilometer persegi itu mempunyai 199,095 penduduk.Ia dihubungkan ke Lembah Klang menerusi lebuh raya Lebuhraya Baru Lembah Klang (NKVE) dan Rawang Bypass yang bersambung ke Jalan Kuching di Kuala Lumpur.Jalan Kuching antara jalan utama yang sering berdepan dengan masalah kesesakan lalu lintas di ibu kota.Persoalan juga timbul mengenai kewajaran menambah jajaran stesen MRT atau LRT ke Rawang bagi mengurangkan kesesakan jalan raya bagi mereka yang bekerja di Kuala Lumpur.Sebagai rekod, stesen terminal MRT terdekat di Rawang ialah MRT Sungai Buloh manakala stesen terminal LRT terdekat ialah Gombak.MRT Sungai Buloh dan Stesen LRT Gombak masing-masing berjarak 18 dan 26 kilometer dari pusat bandar Rawang.Bercakap kepada MalaysiaNow, pakar kejuruteraan trafik, Munzilah Md Rohani dari Universiti Tun Hussein Onn berkata, adalah relevan untuk memanjangkan perkhidmatan MRT ke Rawang.“Bagaimanapun, bagi menentukan sejauh mana jajaran laluan dan juga lokasi stesen MRT, kajian terhadap permintaan perjalanan perlu dijalankan bagi memastikan perkhidmatan yang ditawarkan kelak efektif dan efisien serta memenuhi kehendak dan keperluan pengguna.“Selain daripada MRT, sistem pengangkutan awam lain seperti bas juga perlu dipastikan dapat diefisyenkan terutama tempoh perjalanan, kebolehcapaian, keselesaan kepada pengguna,” katanya.Mengikut Pelan Induk Pengangkutan Awam Negeri Selangor, 12 cadangan koridor laluan pengangkutan awam dikenal pasti namun memerlukan kos tinggi sehingga RM65 bilion.Ia bertujuan meningkatkan nisbah pengangkutan awam kepada penggunaan kenderaan persendirian kepada 60:40 menjelang tahun 2035.Pelan itu termasuklah jajaran LRT utara Rawang-Shah Alam.Tambah Munzilah, selain jajaran MRT atau LRT, kerajaan boleh memperkenalkan skim perkongsian kenderaan antara pengguna jalan raya.“Insentif boleh diberikan kepada mereka yang mengamalkan kongsi kenderaan untuk ke tempat kerja,” katanya.Jadual waktu kerja anjal mampu menyusun pergerakan kenderaan atas jalan namun ia memerlukan kerjasama pihak majikan.Aliza turut bersetuju dengan idea menambah jajaran MRT ke kawasan Rawang.“Kalau ada stesen di Rawang ini, tak perlu tukar stesen atau ke Sungai Buloh lagi.“Kemudahan yang ada sekarang masih belum memudahkan, malah ia tambah kos lagi.“Macam mana hendak galakkan orang guna pengangkutan awam kalau ia tidak membantu?” soalnya.


PDRM FA tidak boleh dianggap sebagai kumpulan miskin, kata pendakwaan

Ahmad Zahid Hamidi tidak sepatutnya menggunakan dana Yayasan Akalbudi (YAB) untuk membayar gaji pemain Persatuan Bola Sepak Polis Diraja Malaysia (PDRM FA, dahulu dikenali sebagai PDRM FC) kerana kelab sukan itu tidak boleh dianggap sebagai kumpulan miskin yang memerlukan bantuan.Timbalan pendakwa raya Raja Rozela Raja Toran berkata semua pemain kelab bola sepak itu adalah golongan profesional dan satu-satunya isu yang mereka hadapi ialah gaji tertunggak dan masalah tersebut boleh diselesaikan sendiri oleh kelab berkenaan.“Ia adalah sebuah kelab bola sepak dan bukan pertubuhan bukan kerajaan yang menguruskan dapur atau bank makanan.“Kesemua pemain adalah pemain profesional. Pemain menerima gaji, kurangan wang tidak semestinya menjadikan mereka miskin atau melarat. Ia tidak termasuk dalam kategori miskin seperti yang dinyatakan atau dibayangkan dalam memorandum atau matlamat penubuhan YAB,” katanya.Beliau berkata demikian ketika berhujah di akhir kes pendakwaan pada perbicaraan bekas timbalan perdana menteri itu yang berdepan 47 pertuduhan pecah amanah jenayah, rasuah dan pengubahan wang haram membabitkan dana YAB.Matlamat penubuhan YAB ialah menerima dan menguruskan dana bagi membasmi kemiskinan di bawah program pembasmian kemiskinannya.Isu pembayaran pemain Persatuan Bola Sepak PDRM disahkan oleh saksi pendakwaan ke-19 iaitu Zul Hisham Zainal, yang juga menantu Zahid semasa memberi keterangan bahawa sumbangan itu adalah bagi membayar gaji pemain selepas beliau meminta bantuan dana daripada bapa mentuanya.Sebelum ini, peguam Hamidi Mohd Noh yang mewakili Zahid berhujah bahawa pembayaran RM1.3 juta kepada kelab bola sepak itu adalah bertujuan “membasmi kemiskinan dalam kalangan pemainnya.”Raja Rozela juga berhujah bahawa penjawat awam juga layak mendapat bantuan daripada YAB kerana mereka tidak menerima gaji sebanyak itu dan kelab bola sepak tersebut tidak sesuai digambarkan sebagai berada dalam kemiskinan.Beliau berkata tertuduh telah memperlakukan wang itu seperti miliknya sendiri yang menyaksikan 50 keping cek dikeluarkan antara 2014 dan 2016 daripada akaun YAB membabitkan jumlah RM13.1 juta.Katanya Zahid menggunakan lebih RM13.1 juta bagi pembayaran kad kredit serta polisi insurans dan cukai jalan kenderaan, kelab bola sepak, firma konsultan TS Consultancy & Resources dan pinjaman kepada Armada Holdings Sdn Bhd.Raja Rozela berhujah bahawa Zahid menggunakan RM360,000 dana yayasan itu untuk membayar TS Consultancy & Resources, yang ditubuhkan untuk menyediakan latihan serta kursus motivasi namun hakikatnya adalah cabang politik Barisan Nasional diwujudkan bagi membantu parti itu dalam pendaftaran pengundi di kawasan tertentu.Beliau berkata selain itu, Zahid telah memberikan pinjaman sebanyak RM10 juta kepada Armada Holdings Sdn Bhd dengan syarat ia harus dibayar dalam tempoh sebulan bersama faedah.“Tertuduh turut menggunakan dana YAB untuk membayar bil kredit kadnya lebih RM1.3 juta yang digunakan untuk membeli-belah di butik mewah seperti Giorgio Armani, Louis Vuitton atau Hermes serta menggunakan RM107,508.55 bagi membayar cukai jalan serta insurans bagi 20 kenderaan miliknya dan tiga lagi termasuk isteri beliau (Hamidah Khamis), BZ Motors serta Juhari Janan antara Januari dan September 2015,” katanya.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.Perbicaraan di hadapan hakim Collin Lawrence Sequerah bersambung esok.


Jumlah mangsa banjir di Kelantan, Terengganu lepasi 22,000 orang

Jumlah mangsa banjir di Terengganu dan Kelantan terus meningkat kepada 22,450 orang yang ditempatkan di 234 pusat pemindahan sementara (PPS) setakat petang ini berbanding 19,626 orang di 225 PPS, pagi tadi.Di Terengganu, jumlah penduduk terjejas akibat banjir meningkat kepada 13,530 orang daripada 3,735 keluarga pada tengah hari ini berbanding 11,137 orang daripada 3,177 keluarga pada 8 pagi tadi.Peningkatan jumlah mangsa itu berikutan penambahan 16 lagi PPS menjadikan jumlah keseluruhan yang beroperasi ketika ini ialah 173 PPS iaitu 45 di Besut, Hulu Terengganu (31), Setiu (30), Dungun (26), Kemaman (23), Kuala Terengganu (sembilan), Kuala Nerus (lapan) dan Marang (satu).Sekretariat Jawatankuasa Pengurusan Bencana Negeri memaklumkan jumlah mangsa tertinggi ialah di Kemaman seramai 3,857 orang, Hulu Terengganu (3,537), Besut (2,251), Dungun (1,572), Setiu (1,298), Kuala Terengganu (592), Kuala Nerus (418) dan Marang (lima).Jabatan Pengairan dan Saliran (JPS) melalui laman web publicinfobanjir.water.gov.my pula melaporkan lima sungai di lima daerah masih berada di paras bahaya iaitu Sungai Kemaman di Kemaman, Sungai Nerus (Setiu), Sungai Telemong (Hulu Terengganu), Sungai Dungun (Dungun) dan Sungai Terengganu (Kuala Terengganu).Di Kelantan, jumlah mangsa banjir meningkat kepada 8,920 orang daripada 2,862 keluarga setakat 2 petang ini, berbanding 8,489 orang daripada 2,750 keluarga, pagi tadi.Aplikasi Info Bencana Jabatan Kebajikan Masyarakat memaklumkan sebanyak 61 PPS dibuka melibatkan 20 di Pasir Mas, Kuala Krai (15), Tanah Merah (13), Pasir Puteh (enam), Machang (lima), manakala masing-masing satu di Jeli dan Kota Bharu.Sementara itu, portal rasmi info banjir JPS menerusi laman web publicinfobanjir.water.gov.my melaporkan dua sungai utama di negeri itu berada pada paras bahaya iaitu Sungai Golok di Kampung Jenob, Tanah Merah merekodkan bacaan 24.68 meter (m) dan Sungai Kelantan di Temangan, Machang (21.18m).


Iran nafi dakwaan bekalkan dron kepada Rusia

Menteri Luar Iran Hossein Amir-Abdollahian pada Rabu menyangkal dakwaan yang menyatakan Iran membekalkan dron ke Rusia dan menyifatkan dakwaan itu sebagai "tidak berasas".
Sehubungan itu, Tehran bersedia untuk berbincang dengan Kiev mengenai perkara berkenaan, lapor Xinhua.
Amir-Abdollahian membuat kenyataan itu pada sidang akhbar bersama rakan sejawatannya dari Belarus Vladimir Makei yang dalam rangka lawatan ke Tehran.
"Kami menolak sekeras-kerasnya dakwaan tidak berasas beberapa negara mengenai penggunaan dron Iran oleh Rusia dalam konflik di Ukraine. Kami mempelawa pihak berkuasa Ukraine untuk menghadiri mesyuarat dua hala dan mengemukakan sebarang bukti untuk menyokong dakwaan itu," katanya seperti dipetik Press TV.
Prinsip utama dasar Iran ialah membantah tindakan membekalkalkan senjata kepada mana-mana pihak yang terlibat dalam konflik di Ukraine dan mengulangi pendirian Tehran yang tidak menyokong konflik yang sedang berlaku itu.
Sejak beberapa minggu kebelakangan ini, Ukraine dan negara-negara Barat menuduh Tehran mengeksport suicide drones ke Moscow untuk digunakan dalam konflik yang sedang berlaku di Ukraine.
Amir-Abdollahian berkata: "pada masa lalu kami telah mengambil senjata dari Rusia dan memberikannya juga senjata tetapi tidak semasa perang Ukraine"


Pengundi Gombak gagal dalam rayuan untuk kembalikan saman terhadap Azmin

Sepuluh pengundi berdaftar kawasan Parlimen Gombak gagal mendapat kebenaran untuk merayu daripada Mahkamah Persekutuan bagi mengembalikan semula saman mereka terhadap Ahli Parlimen Gombak Mohamed Azmin Ali atas dakwaan menipu dan melanggar kewajipan fidusiari.
Panel tiga hakim yang diketuai hakim besar Malaya Azahar Mohamed hari ini menolak permohonan pengundi itu bagi membolehkan mereka meneruskan rayuan di Mahkamah Persekutuan.
Dua lagi hakim ialah hakim Mahkamah Persekutuan Vernon Ong Lam Kiat dan Rhodzariah Bujang.
Dalam keputusan sebulat suara itu, Azahar berkata persoalan undang-undang yang dikemukakan oleh peguam pengundi tersebut untuk penentuan Mahkamah Persekutuan, tidak memenuhi keperluan Seksyen 96 Akta Mahkamah Kehakiman 1964.
Beliau tidak membuat sebarang arahan mengenai kos dengan mengatakan bahawa perkara itu adalah kes kepentingan awam.
Dalam prosiding secara dalam talian, peguam K Shanmuga yang mewakili pengundi mengemukakan empat persoalan undang-undang, dengan menegaskan bahawa isu yang terlibat sama ada seorang ahli Parlimen yang telah membuat representasi semasa pilihan raya boleh melanggar janji yang telah dibuatnya.
Bagaimanapun, peguam Muhammad Nizamuddin Abdul Hamid yang mewakili Azmin, berhujah bahawa bagi memperoleh kebenaran, pemohon perlu meyakinkan mahkamah bahawa persoalan undang-undang adalah baharu, mempunyai kepentingan awam dan dibangkitkan buat kali pertama seperti dikehendaki di bawah Seksyen 96 Akta Mahkamah Kehakiman.
Pengundi itu mahu saman mereka terhadap Azmin dikembalikan dan dihantar semula ke Mahkamah Tinggi untuk dibicarakan. Saman itu dibatalkan oleh Mahkamah Rayuan pada 13 April lepas selepas membenarkan rayuan Mohamed Azmin.
Pada 27 November 2020, 10 pengundi itu memfailkan saman terhadap Mohamed Azmin, yang merupakan menteri kanan perdagangan antarabangsa dan industri, atas dakwaan menipu dan melanggar kewajipan fidusiari menerusi "Langkah Sheraton" yang menyebabkan kerajaan Pakatan Harapan tumbang pada Februari 2020.
Dalam pernyataan tuntutan mereka, pengundi tersebut antara lain memohon pengisytiharan bahawa Azmin selaku ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.
Mereka menuntut ganti rugi teruk dan teladan, kos dan perintah lain yang difikirkan wajar oleh mahkamah.
Pada 30 Jun tahun lepas, Mahkamah Tinggi Kuala Lumpur menolak permohonan Azmin untuk membatalkan saman itu, mendorong beliau memfailkan rayuan ke Mahkamah Rayuan yang kemudian memutuskan untuk memihak kepadanya dan membatalkan saman itu.
Dalam permohonannya, Azmin mendakwa saman itu melanggar hak asasinya untuk kebebasan berpersatuan seperti yang diperuntukkan di bawah Perkara 10 Fasal (1) (c) Perlembagaan Persekutuan.
Peguam A Surendra Ananth dan Yohendra Nadarajan turut mewakili pengundi itu manakala peguam Nurul Najwa Zainuddin juga mewakili Azmin.


PBB gesa usaha proses politik yang telus di Israel-Gaza, elak pertumpahan darah

Seorang pegawai Pertubuhan Bangsa-Bangsa Bersatu (PBB) menggesa ‘proses politik yang benar-benar telus’ bagi mengelakkan pertumpahan darah berlarutan susulan pertempuran antara Hamas dan Israel yang memusnahkan sebahagian wilayah Gaza baru-baru ini.Pegawai kanan PBB berkunjung ke Gaza selepas gencatan senjata diisytiharkan Jumaat lalu dalam keadaan ribuan rakyat warganya berusaha untuk memulakan semula kehidupan seperti biasa.Semalam, sukarelawan sudah memulakan kerja-kerja pembersihan di sekitar runtuhan bangunan di bandar Gaza. Sementara usaha-usaha mengumpulkan sisa runtuhan turut dilakukan.Ketua Agensi Kerja dan Bantuan PBB bagi Pelarian Palestin (UNRWA), Philippe Lazzarini, berkata pembinaan semula perlu berjalan seiring dengan usaha untuk mewujudkan ‘persekitaran politik yang berbeza’.“Kita perlu ada tumpuan untuk pembangunan rakyat, mendapatkan akses kepada pendidikan, pekerjaan dan mata pencarian dengan azam politik yang benar-benar tulus.“Tetapi ia mesti disertai proses politik yang tulen dan telus,” katanya.Terdahulu ketika diwawancara wartawan, beliau berkata, penderitaan rakyat Gaza semakin berganda kerana punca berlakunya konflik tidak diberikan perhatian.Serangan udara ke atas Gaza bermula pada 10 Mei lalu mengakibatkan lebih dari 200 warga Gaza terkorban, sementara ratusan yang lain kehilangan tempat tinggal.Ia adalah siri serangan terbaharu yang melanda wilayah yang diduduki lebih dua juta penduduk menyaksikan tiga peperangan tercetus dengan Israel sejak 2008.


Pelajar matrikulasi dibenarkan pulang mulai Jumaat ini

Semua pelajar Program Matrikulasi Kementerian Pendidikan Malaysia (KPM) sesi 2020/2021 dibenarkan untuk pulang bermalam pada cuti pertengahan Semester 1 bermula 9 Oktober ini.Timbalan Ketua Pengarah Pelajaran Malaysia (Sektor Operasi Sekolah), KPM Adzman Talib berkata kementerian telah membuat ketetapan agar semua pelajar Kolej Matrikulasi Kedah, Kelantan dan Johor dibenarkan untuk pulang bermalam pada 9 hingga 17 Oktober ini.Adzman yang juga Timbalan Ketua Pendaftar Institusi Pendidikan dan Guru berkata pelajar kolej matrikulasi di negeri lain pula dibenarkan pulang bermalam pada 10 hingga 18 Oktober.“KPM juga ingin memaklumkan bahawa mulai 9 Oktober, ibu bapa dan waris dibenarkan memasuki premis kolej matrikulasi pada hujung minggu dan cuti umum untuk bertemu dengan pelajar tertakluk kepada prosedur operasi standard (SOP) yang ditetapkan,” katanya dalam kenyataan di sini hari ini.Bagaimanapun, beliau berkata kebenaran ini tidak terpakai untuk pelajar yang ingin pulang bermalam ke rumah mereka yang berada dalam kawasan zon merah.“Ibu bapa serta waris yang berada di kawasan zon merah juga tidak dibenarkan untuk bertemu pelajar di kolej matrikulasi,” katanya.Sehubungan itu, beliau berkata pelajar, ibu bapa dan waris perlu mematuhi Garis Panduan Pengurusan dan Pengoperasian Institut Pendidikan Guru dan Kolej Matrikulasi dalam Norma Baharu yang telah dikemas kini dan boleh dilihat melalui portal rasmi KPM www.moe.gov.my.Sebelum ini, aktiviti keluar (outing) dan pulang bermalam bagi pelajar kolej matrikulasi tidak dibenarkan dalam tempoh Perintah Kawalan Pergerakan Pemulihan (PKPP) sehingga KPM mengeluarkan pemakluman lanjut.


Jho Low mengaku bersembunyi di China

Ahli Perniagaan dalam buruan kerana skandal 1Malaysia Development Berhad (1MDB), Low Taek Jho mengaku berada di China dan berunding untuk bertemu dengan penyiasat skandal 1Malaysia Development Berhad (1MDB) di Hong Kong atau Macau, lapor Al Jazeera.Bagaimanapun ketika penyiasat 1MDB Malaysia bersetuju mengadakan pertemuan di Macau, Low yang lebih dikenali sebagai Jho Low berubah hati dan melarikan diri ke Emiriyah Arab Bersatu (UAE).“Kerana semua waran tangkap itu, anda tahu, secara efektif orang-orang Emiriyah Arab Bersatu tidak menganggapnya selamat, jadi saya baru saja masuk ke Dubai,” kata Low mengenai cubaannya memasuki negara itu.Dokumentari penyiasatan khas Al Jazeera berjudul “Jho Low: Hunt For A Fugitive” melaporkan percubaan terdesak ahli perniagaan dalam buruan itu untuk merundingkan perjanjian dengan kerajaan Malaysia dan mengelakkan dirinya dari masuk penjara kerana skandal kewangan 1MDB.Dokumentari dikendalikan wartawan Mary Ann Jolley memaparkan rakaman perbualan telefon Low dengan pihak berkuasa Malaysia dari Mei hingga November 2018 ketika beliau berusaha membuat perjanjian dengan kerajaan Pakatan Harapan (PH) pimpinan Dr Mahathir Mohamad.Low kemudian menjelaskan bagaimana UAE berada dalam keadaan “sangat paranoid” sekarang dan “suatu yang sangat mencabar” bagi mendapatkan izin untuk bertemu para penyiasat 1MDB.Dokumentari penyiasatan khas Al Jazeera berjudul “Jho Low: Hunt For A Fugitive” melaporkan percubaan terdesak ahli perniagaan dalam buruan itu untuk merundingkan perjanjian dengan kerajaan Malaysia dan mengelakkan dirinya dari masuk penjara kerana skandal kewangan 1MDB.Keupayaan Low untuk merentas sempadan antarabangsa walaupun Interpol mengeluarkan dua Notis Merah terhadapnya, serta waran tangkap Amerika Syarikat (AS) yang aktif dan sejumlah pasport yang dibatalkan juga turut diceritakan dalam dokumentari ini.Al Jazeera mengatakan sudah melihat dokumen pelepasan penerbangan rasmi yang mengesahkan laporan sebelumnya oleh Asia Times yang berpusat di Hong Kong, bahawa baru-baru ini pada November 2019 Low terbang dari Bangkok ke Dubai dan berhenti selama tiga hari di Ahmedabad di India.Low dilaporkan menggunakan pasport negara Grenada.Dalam dokumentari itu juga, Low turut mengaitkan rakan perniagaan 1MDB di UAE.“Realitinya, orang di Abu Dhabi memang ambil duit.“Perbincangan antara saya dengan mereka adalah, lihat, apa sahaja yang saya selesaikan dengan Jabatan Kehakiman (DoJ) yang digunakan untuk membayar bon 1MDB, anda semua harus selaras dengan jumlah yang sama, yang mungkin hampir satu bilion dolar,” katanya.


Pendirian anti-pelarian KDN mungkin jejaskan kempen Wisma Putra anggotai UNHRC

MalaysiaNow difahamkan, aktivis hak asasi melahirkan rasa tidak selesa terhadap “naratif semakin membimbangkan” daripada pegawai kanan imigresen dan kementerian dalam negeri (KDN) berhubung pengurusan pelarian di negara ini, selain sumber diplomatik turut berkata ia akan menjadikan Putrajaya dalam kedudukan berkonfrontasi secara langsung dengan UNHCR, sayap pengurusan pelarian PBB.Ini berlaku selepas spekulasi yang beredar ketika ini mendakwa wujud pengusiran pelarian secara besar-besaran sedang dilaksanakan, sebagai sebahagian daripada usaha KDN memastikan tiada lagi pendatang tanpa izin yang turut dilihat menjejaskan puluhan ribu pelarian Rohingya dan kumpulan lain yang melarikan diri dari keganasan di Myanmar.MalaysiaNow turut difahamkan apa-apa rancangan baru berhubung langkah anti-pelarian tersebut tidak akan menguntungkan kementerian luar negeri yang berada di bawah pimpinan Hishammuddin Hussein dalam usahanya membina hubungan baik dengan UNHRC selepas negara berdepan persepsi negatif khalayak antarabangsa berkait layanannya terhadap pendatang asing.Selain imej yang tercalar di peringkat antarabangsa, wujud kekhuatiran Putrajaya akan menarik semula komitmennya dalam usaha melindungi hak-hak pelarian seterusnya memberikan tamparan hebat terhadap dasar diplomatik negara.Ia juga akan turut menjejaskan kempen Malaysia untuk dipilih sebagai anggota Majlis Hak Asasi Manusia PBB (UNHRC).Pada awal 2019, Malaysia mengumumkan usahanya untuk menganggotai majlis antarabangsa tersebut selepas menteri luar negeri sebelum ini, Saifuddin Abdullah menyatakan komitmen kerajaan dalam memperjuangkan nasib pelarian Rohingya.Pada Februari 2019, Saifuddin menyatakan keinginan Malaysia tersebut dalam sebuah mesyuarat UNHRC di Geneva bahawa Malaysia komited ingin menghantar semula pelarian Rohingya dengan cara sukarela dan “bermaruah”.Hal tersebut dinyatakan bagi menghentikan amalan lama kerajaan yang mengkategorikan pelarian sama seperti pendatang asing tanpa dokumen yang lain, dan seterusnya dihantar pulang ke negara asal mereka.Pada Disember tahun lalu, Hishammuddin secara rasmi mengumumkan usaha Malaysia untuk menganggotai kerusi UNHRC bagi penggal 2022-2024.Malaysia pertama kali dipilih menganggotai majlis itu pada 2006 namun keanggotaannya tidak disambung selepas 2013.Bagaimanapun, kenyataan-kenyataan terbaru Menteri Dalam Negeri Hamzah Zainudin mungkin akan menyukarkan Malaysia untuk kembali menjadi anggota majlis tersebut.“Dia kritik UNHCR dan berulang kali bercakap mengenai pengusiran pelarian walaupun tahu tindakan itu sama seperti menghantar mereka untuk dibunuh,” kata sumber kepada MalaysiaNow.Pada Rabu lalu, ketika acara buka puasa yang diadakan KDN bersama wartawan, Hamzah dilaporkan menyerang UNHCR mendakwa badan tersebut tidak membantu Malaysia dalam usaha menghantar pulang pelarian ke negara mereka.“Pada satu masa, semasa perang Vietnam, ramai pelarian larikan diri, jadi kita terpaksa gunakan khidmat UNHCR untuk bantu hantar mereka ke negara-negara ketiga.“Hari ini, terdapat hampir 200,000 pelarian, tak seorang pun daripada pelarian itu diambil UNHCR untuk dihantar ke negara ketiga,” kata Hamzah.Ketika dihubungi, seorang sumber di UNHCR mempersoalkan dakwaan tersebut, mengatakan UNHCR bekerjasama dengan pihak berkuasa dan berjaya menghantar ramai pelarian di negara-negara ketiga.Pejabat UNHCR di Malaysia turut mengeluarkan kad pengenalan kepada pelarian Rohingya di Malaysia bagi membezakan golongan itu dengan pendatang asing lain.Namun, ekoran pendirian rasmi Malaysia untuk tidak mengiktiraf pelarian, ia tidak dapat menghalang pelarian daripada ditahan sewaktu operasi imigresen dilaksanakan.Layanan Malaysia terhadap pelarian dan pendatang asing kembali menjadi perhatian utama ketika perintah kawalan pergerakan (PKP) dilaksanakan tahun lalu.Hal ini terjadi selepas pekerja asing dan pelarian di Kuala Lumpur dilaporkan turut ditahan pegawai imigresen tahun lalu.Penahanan tersebut tetap berlaku walaupun wujud jaminan rasmi kerajaan penguatkuasaan tidak akan dilakukan selama tempoh pandemik.Susulan siri penahanan warga asing yang dilaksanakan imigresen, depoh tahanan yang menempatkan mereka menyaksikan peningkatan angka jangkitan dan bilangan kluster baru Covid-19.Publisiti buruk tetap terpalit pada negara walaupun pihak berkuasa seperti kementerian wilayah persekutuan dan kementerian kesihatan membantu puluhan ribu pendatang, termasuk pelarian Rohingya, yang terkandas di beberapa bandar berikutan PKP dilaksanakan tahun lalu.Kerajaan juga terpaksa memperuntukkan jutaan ringgit bagi memastikan bekalan asasi kepada ribuan pendatang asing tanpa dokumen yang terkandas di Kuala Lumpur, serta pekerja asing yang tidak dapat bekerja berikutan PKP.Usaha kemanusiaan Malaysia juga dapat dilihat dalam program vaksinasi Covid-19 kebangsaan yang dijalankan secara besar-besaran.Kerajaan bersetuju untuk menanggung kos vaksinasi jutaan warga asing di negara ini termasuk pendatang asing tanpa dokumen.Namun, ketika ini, kritikan terhadap pihak berkuasa imigresen yang tidak menunjukkan sentimen yang serupa selain pendirian yang diambil KDN, seakan mengesahkan kebimbangan yang disuarakan aktivis dan badan hak asasi.Awal tahun ini, pihak berkuasa juga turut mengusir lebih lebih dari 1,000 pendatang tanpa dokumen dari Myanmar.Pengusiran tersebut tetap dilaksanakan walaupun aktivis hak asasi menggunakan peruntukan undang-undang bagi menghentikan langkah itu kerana bahaya yang bakal ditanggung pelarian selepas junta tentera Myanmar melakukan kudeta ke atas kerajaannya pada Februari lalu.Minggu lalu, Hamzah turut dilaporkan menyelar NGO hak asasi yang mengkritik dasar-dasar kerajaan terhadap pelarian sehingga meminta mereka untuk menanggung kos pembiayaan para pelarian.Dalam sebuah kenyataan hari ini NGO undang-undang LFL, berkata tindakan-tindakan diambil pihak berkuasa ketika ini menunjukkan peningkatan “dasar imigresen yang semakin regresif,” ia kemudian diteruskan dengan tindakan “tidak boleh diterima” terhadap pekerja asing sepanjang pandemik Covid-19 tahun lalu.“Tak ada kesimpulan lain melainkan kerajaan sedang menggalakkan pelaksanaan xenophobia dalam dasar-dasarnya dan penguatkuasaan undang-undang yang mengabaikan terus kesan terhadap warga asing yang berada di Malaysia.Koordinator LFL Zaid Malek dalam kenyataan yang sama turut mengingatkan langkah demikian “akan memberikan impak negatif terhadap imej Malaysia dan hubungan luar.”Ketika dihubungi, sumber diplomatik juga memberitahu MalaysiaNow hala tuju KDN tidak selari dengan Wisma Putra.“Kementerian mesti bezakan antara pelarian sebenar seperti Rohingya yang sudah disahkan UNHCR. Di bawah undang-undang antarabangsa, salah untuk usir mereka pulang,” katanya.Sumber turut mengingatkan Hamzah tentang simpati yang pernah ditunjukkan beliau terhadap pelarian Rohingya ketika menjadi timbalan menteri luar sewaktu pentadbiran Barisan Nasional.“Apa sudah jadi sekarang? Jika isu itu tentang pekerja asing tanpa dokumen, selesaikan masalah itu, dan jangan sasarkan pelarian lebih-lebih lagi mereka yang diiktiraf UNHCR,” kata sumber itu.Ia juga menambah kerajaan Malaysia belum lagi menerima tawaran UNHCR untuk melatih pegawai imigresen berhubung pengesahan status pelarian, salah satu masalah digunakan pihak berkuasa yang ragu-ragu menerima kad pengenalan UNHCR.“UNHCR sudah buka pintu terima pegawai imigresen untuk jalani kursus setahun bagi memahami pelaksanaan dan proses kad pengenalan tersebut. Nantinya, kita akan ada pangkalan data pelarian sendiri daripada hanya bergantung dengan UNHCR. Kita yang tak terima tawaran,” tambahnya.


PAS ‘sentiasa terbuka’ teruskan kerjasama dengan Umno hadapi PRU15

PAS sentiasa terbuka untuk meneruskan kerjasama dengan Umno menerusi Muafakat Nasional (MN) pada Pilihan Raya Umum Ke-15 (PRU15), kata Naib Presidennya Mohd Amar Nik Abdullah.Beliau berkata PAS bukan sahaja sentiasa terbuka untuk menjalin kerjasama dengan Umno bahkan dengan semua parti politik yang mengutamakan orang Melayu dan agama Islam sekali gus bertepatan dengan matlamat utama perjuangannya.Amar berkata keterbukaan PAS adalah bagi menjaga kepentingan ummah dan menghalang Pakatan Harapan kembali menjadi kerajaan.“Sekarang PAS masih terbuka untuk bersama dengan Umno sekiranya Umno boleh menilai semula pendiriannya sebelum ini dan kembali bekerjasama dengan PAS, kita sentiasa terbuka untuk bekerjasama dengan Umno.“Malah apabila Ismail Sabri Yaakob menjadi perdana menteri pun, kita tidak menarik sokongan. Kalau kita mahu khianati Umno, ketika inilah kita nak tarik sokongan,” katanya kepada pemberita hari ini.Timbalan menteri besar Kelantan itu berkata demikian ketika diminta mengulas kenyataan presiden Umno yang juga Pengerusi Barisan Nasional Ahmad Zahid Hamidi bahawa kerjasama parti tersebut dengan PAS melalui MN perlu dilupakan pada PRU15.Di Alor Setar, Pengarah Pilihan Raya PAS Pusat Muhammad Sanusi Md Nor berkata pihaknya masih berpegang kepada keputusan untuk memperkasa MN dan Perikatan Nasional (PN) yang telah dibuat oleh pimpinan tertinggi serta Majlis Syura.“Keputusan masih konsisten dan tiada sebarang perubahan buat masa ini, kita mahu dua-dua, PN kita mahu, MN pun kita mahu demi menyatupadukan ummah dalam keadaan yang banyak cabaran kepada umat Islam di seluruh negara yang semakin hari meningkat.“Cabaran ini datang dari pelbagai penjuru dan ‘ubat’ untuk mendepani perkara ini adalah dengan memperkukuh perpaduan dan kerjasama dalam kalangan umat Islam,” katanya kepada pemberita selepas mesyuarat exco di Wisma Darul Aman hari ini.Beliau berkata jika ada pihak yang cuba mengganggu kerjasama itu, mereka perlu menghentikannya kerana ia akan menyebabkan usaha menyatupadukan umat Islam dan Melayu di negara ini terjejas.


Jumlah kemasukan pesakit Covid ke hospital meningkat 26% minggu lalu

Kementerian Kesihatan (KKM) hari ini mengumumkan kemasukan pesakit Covid-19 bagi 100,000 populasi ke fasiliti kesihatan di seluruh negara meningkat sebanyak 26.1% pada minggu epidemiologi ke-44 (ME44) berbanding minggu sebelumnya.
Dalam sebuah kenyataan, KKM berkata daripada jumlah kemasukan itu, pesakit Kategori Satu dan Dua meningkat sebanyak 39.4% manakala pesakit Kategori Tiga, Empat dan Lima meningkat sebanyak 37.4%.
Kadar penggunaan katil di fasiliti Covid-19 pula meningkat 8% bagi kes tidak kritikal dan 4% di unit rawatan rapi (ICU).
Peratusan pesakit Covid-19 yang memerlukan alat bantuan pernafasan juga meningkat sebanyak 0.9%.
Jumlah kemasukan pesakit di pusat penilaian Covid-19 (CAC) turut mencatatkan peningkatan sebanyak 56.4% manakala bilangan kes baru Covid-19 yang menjalani kuarantin kendiri meningkat sebanyak 60.4%.
Kes sembuh meningkat sebanyak 53.5% pada ME44, dari 13,495 kepada 20,718, manakala jumlah jangkitan baru juga melonjak sebanyak 57.3% dari 16,917 kepada 26,616.
Jumlah kematian akibat Covid-19 juga meningkat, sebanyak 45.0% dari 20 kepada 29.
Purata bilangan kes aktif per hari bagi ME44 meningkat 18.4% dari 28,252 kepada 33,449.
Purata kadar kebolehjangkitan di Malaysia setakat ME44 berada pada 1.2.


Kes harian lepasi 9,000 jangkitan, 30 lagi terkorban

9,002 kes baru Covid-19 direkodkan semalam menjadikan jumlah keseluruhan sebanyak 4,342,559 kes.Sebanyak 16,986 pesakit turut dilaporkan sembuh, menjadikan jumlah keseluruhan kes sembuh sebanyak 4,180,763.Ketika ini 126,455 kes aktif direkodkan, dengan 123,341 atau 97.5% daripadanya sedang menjalani kuarantin kendiri.Dalam pada itu, 288 (0.2%) kes kini berada di pusat kuarantin sementara 2,675 (2.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 151 kes dan 97 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 53% dengan kes Covid-19 merangkumi 17.5%.30 korban akibat wabak itu turut dilaporkan, termasuk tiga kes kematian sebelum tiba ke hospital.Setakat ini, kes keseluruhan kematian adalah sebanyak 35,341 orang.


Selepas 2 tahun, lelaki terus berusaha dapatkan ganti tiket AirAsia

Selepas dua tahun, seorang jurutera terus berusaha untuk mendapatkan semula bayaran ganti tiket penerbangan syarikat tambang murah AirAsia yang dibelinya pada 2019.Menceritakan kisahnya, Shahril Amir Muhamad, 30, berkata dia terpaksa mengambil masa sehingga enam bulan sebelum berjaya mengumpul wang secukupnya untuk bercuti ke Jepun bersama isterinya.Katanya, tempahan tiket ke Narita, Tokyo dibuat pada 30 September, 2019 untuk tarikh penerbangan 25 Mac, 2020 dengan harga RM1,622 manakala tiket kembali dari Kansai ke Kuala Lumpur pula ditempah pada 1 Januari, 2020 dengan harga RM2,568.Bagaimanapun, Shahril membuat tuntutan bayaran balik bagi kedua-dua tiket tersebut pada 17 Mac, 2020 apabila kerajaan mengumumkan pelaksanaan perintah kawalan pergerakan (PKP) bermula keesokan harinya susulan penularan Covid-19 di negara dan global.Shahril berkata, dia turut dimaklumkan oleh AirAsia menerusi emel mengenai pembatalan penerbangannya pada 23 Mac, 2020, dua hari sebelum tarikh penerbangannya.“Saya kemudian mendapat makluman pada 4 Julai, 2020 bahawa permohonan bayaran balik diluluskan menerusi nota kredit,” katanya kepada MalaysiaNow.“Bagaimanapun, sejak itu, tiada lagi perkembangan lanjut dan saya terus menunggu untuk menerima semula duit tersebut.”Menurut Shahril, selepas menunggu hampir 10 bulan, dia membuat laporan kepada tribunal pengguna secara dalam talian pada 3 Mei, 2021 sebelum dipanggil menghadiri perbicaraan pada 25 Oktober, 2021.Bagaimanapun, beliau kecewa apabila dimaklumkan masalah tersebut bukan di bawah bidang kuasa tribunal pengguna dan dinasihatkan supaya merujuk kepada Suruhanjaya Penerbangan Malaysia (Mavcom).“Saya terus membuat aduan kepada pihak Mavcom pada keesokan hari dan dihubungi seorang pegawai dua hari kemudian.“Namun begitu, pegawai itu hanya jelaskan mengenai langkah penstrukturan hutang oleh AirAsia X yang mana butiran ini saya terima sendiri dari syarikat tersebut melalui emel pada 18 Oktober 2021,” katanya.MalaysiaNow telah menghubungi Mavcom, namun tidak berjaya mendapat sebarang maklum balas.Menurut kenyataan media yang dikeluarkan oleh AirAsia pada 12 November, 2021, skim pengaturan hutang berjumlah RM33.65 bilion yang dicadangkan syarikat penerbangan tambang murah itu mendapat persetujuan 99% daripada pemiutang menerusi undi pada mesyuarat yang diadakan pada hari tersebut.Katanya, cadangan penstrukturan semula hutang yang mendapat kebenaran dari mahkamah tinggi itu dijangka akan selesai pada suku pertama 2022.Menurut AirAsia, apabila setuju dengan cadangan tersebut, pengguna akan menerima 0.5% daripada jumlah harga tiket yang dibayar serta sejumlah nilai keuntungan yang diperoleh dari tahun kewangan 2023-2026.Selain itu pemiutang juga dijamin akan menerima kredit perjalanan yang boleh digunakan untuk membeli tiket penerbangan atau barangan serta perkhidmatan yang disediakan AirAsia X pada masa hadapan apabila sempadan antarabangsa dibuka semula.Namun begitu, kenyataan itu turut menjelaskan mekanisme perkongsian keuntungan tersebut tidak akan dilaksanakan sekiranya pendapatan sebelum faedah, cukai, susut nilai pelunasan dan kos penyusunan semula atau sewa (Ebitdar) tidak kurang dari RM300 juta.Mengulas mengenai cadangan ini, Shahril bagaimanapun tidak bersetuju dan menggesa Mavcom supaya mengambil tindakan dan usaha mendapatkan kembali duit pembelian tiketnya.“Pada mulanya, saya agak yakin apabila Mavcom membuat kenyataan terbuka bahawa mereka akan ambil tindakan sekiranya AirAsia X tidak memulangkan semula wang pembeli tiket.“Tetapi ia berakhir begitu sahaja apabila tiada tindakan lanjut,” katanya dengan nada kecewa.Walaupun usahanya gagal, Shahril tetap tidak berputus asa untuk mendapatkan semula lebih RM4,000 yang dibelanjakannya dan bersemangat selepas membaca mengenai pengalaman seorang lagi penumpang yang terus menuntut haknya sehingga diberikan bayaran semula.Penumpang tersebut adalah Nagendran yang kisahnya dilaporkan MalaysiaNow pada November tahun lalu, di mana beliau berjaya mendapatkan bayaran ganti rugi hampir RM5,000 bagi tiket perjalanannya bersama keluarga ke Kemboja selepas ia dibatalkan.“Kejayaan Nagendran membuktikan bahawa saya masih ada harapan untuk dapatkan semula wang saya,” katanya.


32% keluar mengundi di Sabah setakat 11 pagi

Peratusan mengundi pada Pilihan Raya Negeri (PRN) Sabah sehingga jam 11 pagi adalah sebanyak 32 peratus sejak pusat mengundi dibuka dari jam 7.30 pagi tadi, kata Pengerusi Suruhanjaya Pilihan Raya (SPR) Abdul Ghani Salleh.Beliau berkata pihaknya menyasarkan antara 70 hingga 75 peratus pengundi akan menunaikan tanggungjawab mereka sehingga pusat pengundian ditutup sepenuhnya pada jam 5 petang ini.“Saya berharap pengundi keluar mengundi kerana masa masih panjang. Ada kawasan tutup pukul 2, pukul 3 dan pukul 5.“Pengundi perlu mematuhi prosedur operasi standard (SOP), dan paling penting jangan lupa bawa kad pengenalan,” katanya ketika ditemui media selepas melawat pusat mengundi di Sekolah Menengah Kebangsaan Sanzac, di Kota Kinabalu.Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri (DUN) bagi membolehkan rakyat Sabah memilih kerajaan baru pada PRN ke-16.Proses pengundian yang melibatkan 1,088,711 daripada 1,103,646 pengundi biasa, akan dikendalikan 17,257 petugas pilihan raya sehingga waktu mengundi tamat pada jam 5 petang ini.Ghani berkata sehingga kini, terdapat satu insiden kebakaran kecil membabitkan sebuah kipas di sebuah pusat pengundian di sebuah sekolah, di Sandakan, yang berkemungkinan kerana masalah pendawaian, namun situasi terkawal.“Insiden kebakaran dalam dewan yang menempatkan saluran 1 dan 2. Difahamkan kipas angin meletup sekitar pukul 8.40 pagi. Anggota bomba memadamkan kebakaran itu. Proses mengundi tergendala lebih kurang 20 minit,” jelasnya dan menambah proses pengundian berjalan seperti biasa kemudian.Beliau berkata selain itu terdapat satu barung panas parti politik yang terletak berdekatan pusat pengundian dirobohkan SPR kerana melanggar peraturan pilihan raya. Butiran perkara itu tidak diperolehi.Ghani berkata ada juga bendera daripada sebuah parti yang terpaksa dikeluarkan pihaknya kerana diletakkan berdekatan dengan pusat mengundi.Dalam pada itu, beliau memuji pematuhan SOP Covid-19 yang dikendalikan Kementerian Kesihatan bagi melicinkan perjalanan proses pengundian di semua pusat mengundi seluruh negeri.“Saya berterima kasih kepada Kementerian Kesihatan (KKM) kerana sentiasa memberikan nasihat kepada pengundi di laluan keluar masuk pengundian, supaya tidak berlaku pertembungan antara satu sama lain. Ini satu kerjasama baik dengan KKM dan mereka bersedia setiap masa di khemah yang kita siapkan bagi menangani mereka yang bergejala COVID-19,” katanya.Beliau berkata sehingga kini, perjalanan proses pengundian di kawasan zon merah Covid-19 berjalan seperti biasa.“Setakat ini tiada laporan diterima,” katanya menjawab pertanyaan sama ada terdapat kekurangan pengundi keluar mengundi di zon tersebut.Kelmarin, KKM memaklumkan terdapat empat zon merah di Sabah iaitu Lahad Datu, Tawau, Kunak dan Semporna susulan peningkatan kes COVID-19.


Lebih 90% penginapan pekerja asing tidak patuhi akta, kata menteri

Penginapan yang disediakan kepada 1.4 juta atau 91.1 peratus pekerja asing di negara ini, tidak mematuhi Akta Standard Minimum Perumahan, Penginapan dan Kemudahan Pekerja 1990 atau Akta 446.Menteri Sumber Manusia M. Saravanan berkata statistik ini amat membimbangkan, lebih-lebih lagi ketika negara sedang berdepan ancaman pandemik Covid-19.“Kerajaan menerima permohonan Perakuan Penginapan membabitkan hanya 143,587 atau 8.89 peratus daripada 1.6 juta pekerja asing di negara ini setakat, 31 Oktober lepas.“Keadaan ini jelas menunjukkan bahawa majikan dan penyedia penginapan berpusat yang menyediakan penginapan kepada 1.4 juta pekerja asing di Malaysia masih gagal memohon perakuan itu daripada Jabatan Tenaga Kerja Semenanjung Malaysia (JTKSM),” katanya.Beliau berkata demikian pada sidang media khas semalam, yang turut dihadiri Menteri Kanan (Kluster Keselamatan) Ismail Sabri Yaakob.Saravanan berkata operasi penguatkuasaan Akta 446 akan dilaksanakan secara berterusan dan majikan yang ingkar akan dikenakan tindakan tanpa sebarang kompromi.“Kerajaan menerima permohonan Perakuan Penginapan membabitkan hanya 143,587 atau 8.89 peratus daripada 1.6 juta pekerja asing di negara ini setakat, 31 Oktober lepas.“Sejak penguatkuasaan Akta 446 bermula 1 September lepas, JTKSM telah menjalankan 1,850 pemeriksaan melibatkan 1,813 majikan dan 37 penyedia penginapan berpusat di seluruh Semenanjung dan Wilayah Persekutuan Labuan.“JTKSM meletakkan sasaran 25,000 pemeriksaan menjelang 2021,” katanya.Sementara itu, Ismail Sabri yang juga Pengerusi Jawatankuasa Kabinet Mengenai Pekerja Asing berkata Perakuan Penginapan akan menjadi prasyarat kepada majikan yang berhasrat mengambil pekerja asing baharu berkuat kuasa 1 Julai 2021.“Sebelum majikan membuat permohonan membawa masuk pekerja asing, majikan perlu mendapatkan Perakuan Penginapan daripada Kementerian Sumber Manusia bagi membolehkan Jabatan Imigresen Malaysia mengeluarkan visa.“Ini bermakna, sebelum pekerja asing tiba di negara ini, penginapan yang mematuhi Akta 446 perlu disediakan majikan. Jika majikan membawa masuk pekerja asing tanpa Perakuan Penginapan, pekerja itu adalah pendatang tanpa izin,” katanya.Ismail Sabri turut mengingatkan para majikan bahawa Akta 446 bukan hanya melibatkan pekerja asing, tetapi turut merangkumi pekerja tempatan.“Fokus penguatkuasaan Akta 446 pada masa ini adalah kepada pekerja asing kerana kes Covid-19 melibatkan golongan itu adalah tinggi,” katanya.Ismail Sabri berkata Mesyuarat Jawatankuasa Khas Penyelarasan Pekerja Asing kali kedua yang berlangsung kelmarin, turut bersetuju supaya Kementerian Perumahan dan Kerajaan Tempatan mempercepatkan kelulusan permohonan pembinaan perumahan pekerja daripada majikan.


Dua maut dalam kejadian tanah runtuh di sebuah resort pelancongan

Dua mayat ditemukan tertimbus dalam tanah runtuh di sebuah resort pelancongan yang terletak di kawasan gunung di Tambun, Perak, awal pagi tadi.Pemangku Ketua Polis Perak Goh Boon Keng berkata mayat mangsa lelaki ditemukan pada pukul 9.55 pagi sebelum mayat mangsa wanita dijumpai beberapa minit kemudian di dalam jakuzi di sebuah unit resort itu.“Bagaimanapun, hubungan kedua-dua mangsa berusia lingkungan 30-an belum dikenal pasti dan siasatan awal mendapati tanah runtuh berlaku di kawasan cerun salah satu bukit,” katanya ketika ditemui pemberita di lokasi kejadian di sini hari ini.Beliau berkata kedua-dua mayat mangsa dibawa ke Hospital Raja Permaisuri Bainun di sini untuk dibedah siasat.Beliau berkata kerja-kerja mengeluarkan kedua-dua mangsa terpaksa ditangguh beberapa kali pada awal pagi tadi susulan terdapat pergerakan tanah dan pengaliran air namun disambung semula kira-kira pukul 7 pagi selepas mendapat nasihat Jabatan Mineral dan Geosains Malaysia Perak dengan menggunakan jengkaut.Katanya, kejadian kira-kira pukul 1 pagi itu disedari kakitangan resort lalu mengarahkan semua penginap di dalam empat unit yang berpenghuni untuk menyelamatkan diri namun dua mangsa berkenaan terperangkap.Beliau berkata kedua-dua mayat mangsa dibawa ke Hospital Raja Permaisuri Bainun di sini untuk dibedah siasat.Sementara itu, Pengarah Jabatan Bomba dan Penyelamat Perak Azmi Osman berkata seramai 47 anggota dan pegawai bomba terlibat dalam operasi berkenaan dengan bantuan unit anjing pengesan K9 dari Lembah Klang.“Tanah runtuh setinggi 100 meter dan pergerakan air di atas bukit kemungkinan disebabkan hujan lebat beberapa hari ini,” katanya.Timbalan Pengarah Jabatan Mineral dan Geosains Malaysia Perak Mat Niza Abdul Rahman berkata pemeriksaan pihaknya mendapati kawasan kejadian dikelilingi bukit batu kapur atas tanah baki yang ditumbuhi pokok namun tanah itu menjadi lemah apabila terkena air hujan.“Apabila tanah semakin lemah, ia menyebabkan tanah runtuh hingga menimbus sebahagian daripada kawasan resort,” katanya.Mat Niza berkata pihaknya akan mengadakan perbincangan dengan pihak berkuasa bagi langkah seterusnya termasuk melakukan kajian tahap keselamatan di sekitar kawasan tersebut dan tidak menolak kemungkinan terdapat risiko berlaku lagi kejadian sama di lokasi berkenaan.


KKM buka pusat operasi 24 jam di Taman Sri Muda

Pusat operasi medan kementerian kesihatan (KKM) di Taman Sri Muda, Seksyen 25 yang dibuka sejak Isnin, mampu memberi rawatan kepada 50 pesakit sehari dan turut menempatkan doktor pakar kecemasan serta 10 katil.Ketua Pengarah Kesihatan Dr Noor Hisham Abdullah berkata pusat operasi itu yang pertama dibuka KKM sebagaimana yang dicadangkan oleh menterinya, Khairy Jamaluddin susulan lawatan di kawasan tersebut Ahad lepas.“Pusat operasi ini berfungsi seolah-olah bilik kecemasan mini di lapangan. Ini penting untuk kita bagi perkhidmatan yang terbaik,” katanya kepada pemberita selepas membuat tinjauan di Taman Sri Muda, kawasan yang terjejas teruk akibat banjir, hari ini.Beliau berkata pusat itu akan merawat kes-kes ringan dan membekalkan ubat untuk penduduk yang kehabisan bekalan ubat supaya tidak perlu ke hospital.“Hanya kes-kes yang perlu rawatan rapi atau pendarahan serta kes-kes berat akan kita bawa ke hospital, namun kita akan beri rawatan awal terlebih dahulu di sini,” katanya.Noor Hisham berkata pusat itu akan beroperasi 24 jam sehingga pusat penempatan sementara ditutup.Beliau berkata tiga lagi pusat operasi di lapangan telah dirancang untuk dibuka di kawasan yang terjejas banjir di Selangor.Selain itu, katanya KKM akan bekerjasama dengan hospital swasta yang terlibat dalam memberi bantuan kepada mangsa banjir bagi memastikan bantuan terbaik dapat diberikan kepada penduduk.“Sekarang kebimbangan kita adalah selepas banjir kerana mungkin penyakit berjangkit akan menular seperti kencing tikus, cirit-birit dan keracunan makanan,” katanya.Oleh itu, beliau menasihati mangsa banjir agar menjaga kebersihan serta terus mematuhi prosedur operasi standard untuk mengelakkan jangkitan Covid-19.


Angka kes kekal tinggi ketika kerajaan mulakan usaha masuk fasa endemik

Meskipun kerajaan meletakkan sasaran untuk negara beralih ke fasa endemik Covid-19 menjelang Oktober depan, ia mungkin sukar menjadi kenyataan sekiranya kes jangkitan kembali melonjak.Kebimbangan ini disuarakan oleh Menteri Kesihatan Khairy Jamaluddin pada Rabu lepas, beberapa hari selepas Lembah Klang (Selangor, WP Kuala Lumpur dan WP Putrajaya) beralih ke fasa dua Pelan Pemulihan Negara (PPN).Menurut beliau, perkumpulan orang ramai serta pematuhan prosedur operasi standard (SOP) yang rendah dikhuatiri akan mencetuskan semula penularan teruk Covid-19 dan membantutkan usaha kerajaan untuk memulihkan negara.Untuk rekod, Malaysia masih mencatat kes harian baru empat angka dan sehingga pukul 12 tengah hari Khamis 16 September 2021, kementerian kesihatan Malaysia (KKM) melaporkan sebanyak 18,815 lagi kes baharu Covid-19.Ini menjadikan kumulatif kes yang melepasi angka dua juta pada 14 September lepas meningkat kepada 2,049,750 kes semalam.  Kes aktif Covid-19 dengan kebolehjangkitan setakat 16 September pula sebanyak 227,120 kes.Dengan kumulatif kes 2,049,750, Malaysia kini di tangga 21 daripada 223 buah negara/wilayah yang dilanda Pandemik Covid-19. Di hadapan Malaysia adalah Peru (2,163,312 kes) dan Filipina (2,304,192 kes).Rekod kes harian baharu sepanjang Rangkuman Mingguan Bernama (11 September hingga 16 September 2021) adalah seperti berikut:-11 September (19,550 kes); 12 September ( 19,198 kes), 13 September ( 16,073 kes), 14 September (15,669 kes), 15 September (19,495 kes) dan 16 September (18,815 kes).Sementara itu, jumlah pesakit Covid-19 yang sembuh semalam adalah seramai 16,939, menjadikan kes kumulatif sembuh sebanyak 1,800,278 kes (87.8 %) daripada keseluruhan kes Covid-19.Sebanyak 913 kes pesakit Covid-19 dirujuk kepada unit rawatan rapi (ICU) dan 422 kes daripadanya memerlukan prosedur intubasi/bantuan pernafasan.Kes kematian akibat Covid-19 dalam negara direkod KKM pada 16 September adalah 346 kes, menjadikan jumlah kematian sebanyak 22,355 kes.Menurut Ketua Pengarah Kesihatan Dr Noor Hisham Abdullah, dari 18,815 kes harian baru yang dilaporkan semalam, sebanyak 222 kes  (1.2%) adalah Kategori Tiga, Empat dan Lima. Sebanyak 18,593 kes (98.8 %) tergolong dalam Kategori Satu dan Dua.KKM meletakkan pesakit Covid-19 yang memerlukan ventilator yang dianggap kritikal di Kategori Lima.  Kategori 4 untuk pesakit yang memerlukan bantuan oksijen dan kategori 3 pula yang menghidap radang paru-paru. Kategori 1 (tiada gejala) dan kategori 2 (gejala ringan).Mengenai Situasi dan Maklumat Terkini Mutasi Spike Protein Covid-19 di Malaysia, Dr Noor Hisham pada 13 September lepas melaporkan bahawa kajian berterusan oleh UKM Medical Molecular Biology Institute (UMBI) mengenalpasti sebanyak 23 kes varian baru virus SARS-CoV-2 dan Institute for Medical Research (IMR) mengenalpasti sebanyak 38 kes yang kesemuanya adalah Variant of Concern (VOC), iaitu:• 36 kes varian Delta (B.1.617.2); dan• Dua (2) kes varian Beta (B.1.351).Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 1,385 kes.Daripada jumlah yang dikesan itu, sebanyak 1,365 kes adalah VOC manakala 20 kes adalah VOI. Secara keseluruhan, sehingga kini, bagi VOC terdapat sebanyak 1,141 kes varian Delta, 211 kes varian Beta dan 14 kes varian Alpha. Manakala bagi VOI terdapat 13 kes varian Theta, empat (4) kes varian Kappa, dan tiga (3) kes varian Eta.Mengenai kadar kebolehjangkitan Covid-19 atau Ro/Rt untuk sepanjang Rangkuman Mingguan ini, ia masih di bawah kadar 1.0 seperti berikut:-11 September (0.99), 12 September (0.98), 13 September (0.98), 14 September (0.96), 15 September (0.97) dan 16 September (0.98).Negeri yang mencatat Ro/Rt yang tinggi pada 16 September adalah Sarawak 1.11.R-Naught (Ro/Rt) ialah kebolehjangkitan satu kes positif Covid-19 kepada orang lain dalam tempoh kebolehjangkitan. Sebelum ini, kadar Ro 0.5 diperlukan untuk melandaikan lekuk jangkitan koronavirus maut ini.